amanoisuno/poetBack huggingface dataset:
晚飲東湖亭用碩夫韻 李彌遜 
秋後髙荷與砌平，暫迴眼白爲君青。哦詩太瘦真成癖，對酒清狂不礙醒。健筆縱横那可繼，醉歌悲壯亦堪聽。如何借得南烹手，更搗香橙爲荐腥。
次韻漳州鄧教授二首  其一 李彌遜 
絳帳初開識馬融，尊罍聊共落新宫。三千避席方懷古，四十無氈獨見公。尺璧未磨終可荐，兼金久煉要加功。男兒事業真堪戲，莫把行藏問塞翁。
次韻漳州鄧教授二首  其二 李彌遜 
十年猿鶴共蕭蕭，世亊驅人肯見饒。老態嶺雲風更急，壯心爐篆日還銷。催科政拙民猶病，禦侮才疏盗正驕。强拾陳言續清唱，卻慚横槊按戎昭。
秋日同劉方明遊石師巖 李彌遜 
翠合峰巒萬葉稠，雲擎佛屋出巖幽。秋光不到庭陰樹，曉日先明竹外樓。戶牖髙低分世界，川原遠近失汀洲。陽休示我真消息，更在靈山最上頭。
南樓晚望 李彌遜 
海角長安望爾賒，日邉雲影更横斜。身閑夢覺俱成蝶，眼病朝昏只見花。可但陶潛能避俗，不應范蠡便浮家。君恩未報驚華髪，目斷飛鴻水四涯。
次韻康平仲侍郎從丞相張公登倚雲亭  其一 李彌遜 
皂蓋凌虛豈易陪，捫參那復欲髙哉。雲關□處塵蹤斷，松蓋陰中寶地開。戎幕寇平高臥鼓，賓筵詩罷細銜杯。笑談疑在青冥上，坐近中天兩兩台。
次韻康平仲侍郎從丞相張公登倚雲亭  其二 李彌遜 
相君題品到林泉，大榜新書亦爛然。雲護山根藏小魯，風攜人語動諸天。放懷對客忘青白，隨意傳觴任聖賢。誰謂甌閩甘遠俗，他時物物待陶甄。
留題葉成父尚書山庵普光明堂 李彌遜 
三生調御潮音會，樓閣隨方涌化城。鳥樹有聲皆念法，雲山多態摠忘情。禪翁自得逃禪樂，俗客猶沾避俗名。但了心源秋月净，刹塵何地不光明。
成父居士於普光明堂之東别建大閣榜曰妙嚴將家焉閣成李子過而賦之 李彌遜 
新成髙屋礙雲嵐，下視諸方落二三。妙喜不從他界斷，德雲今向别峰參。按家便可超塵染，喚客何妨到酒酣。居士飽知名閣意，爲言童子不須南。
次韻葉成父尚書見留之什 李彌遜 
山外孤雲出寸岑，營巢其下一枝深。久從泛宅浮家伴，未遂穿雲渡水心。百里躋攀方着屐，十年交舊欲分襟。西風落日非無恨，歸臥桑榆惜寸陰。
與老禪諸上人同遊鼓山靈源洞 李彌遜 
茶甌喚起清晝眠，澗松巖竹談幽禪。秋曦忽隨壯士臂，暮景已入詩人肩。塵緣咄咄魚吞餌，勝事堂堂駒着鞭。屐齒欲回還小立，隔溪明滅見江船。
庚申季冬立春日還鄉公曄置酒孟園從容道舊有詩次韻 李彌遜 
孟園花色璨瓊瑰，倦客隨春此地回。靜院茶甌浮積雪，深堂香鴨亂真梅。得閑苦厭紛紜事，畏病難禁瀲灔杯。但掃晴窗鋪大字，更將老眼爲君來。
初歸筠荘蘇粹之以詩見貽次韻答之  其一 李彌遜 
八尺茅茨老竹林，細償南北故園心。一溪止水清涵月，三日行雲薄釀霖。歸計欲成猶恨晚，醉愁無賴正傷今。喚回柏子香中夢，屋角秋聲亂翠陰。
初歸筠荘蘇粹之以詩見貽次韻答之  其二 李彌遜 
他年同上楚江樓，花遶春城小謝州。翻手雨雲人事改，跳九日月歲光流。霜空暮落能鳴雁，秋水風移不繫舟。偶築一丘鄰勝隱，杖笻衝雨亦來游。
和明甫南山用粹之韻 李彌遜 
尋源探穴上林丘，宛似愚溪柳柳州。樹擁千頭爭地出，江分一股抱山流。陰堂閣雨雲生屋，晚浦收潮草泛舟。幽興未窮留眼力，將鶵結友更深游。
新成茅廬獨宿西山 李彌遜 
幕上寧容燕作巢，土階竹屋近誅茅。深行樂地思招隱，早悟危機欲絕交。溪響隔溪來枕面，月光先月到林梢。爲官拓落真吾事，何用紛紛更解嘲。
再用前韻 李彌遜 
半生來去隔年巢，垂老朝昏一把茅。白酒黄雞時喚客，碧梧翠竹舊論交。身閑野雁無行跡，妄盡霜林只戰梢。賸欲細談真子喻，誰能戲作少年嘲。
次韻公曄席上見贈即席和之 李彌遜 
酒邉着語見真情，收拾應須遣六丁。戢戢甕頭堪一醉，栖栖澤畔忍長醒。湯盂茗椀香中泛，藥圃蔬畦燭下經。漏盡卻隨江月去，舞鷗迎我過寒汀。
與公曄飲西山坐上再和前韻 李彌遜 
了無一物可當情，休數行年問丙丁。世事於今渾似夢，醉魂從此不須醒。江流带月分清濁，星漢無雲見緯經。酒盡更謀須稚子，坐聽潮落響霜汀。
南山送客席上次明甫韻 李彌遜 
江北江南可避喧，已甘丘壑寄餘年。筠梢松蓋一區宅，蓮葉菱花二頃田。秋到登山更臨水，夜歸騎馬似乘船。醉中不必分乘墜，世事從頭一夢然。
次韻向伯恭侍郎 李彌遜 
世外營居絕點埃，到身無地展全才。行藏曾許當年共，翰墨能從異縣來。海上梅花迎歲落，江頭桂子得秋開。一樽風月何時對，白髪思君首重回。
月夜攜家筠荘露坐池上分韻得誰字 李彌遜 
累石驪泉十丈圍，週遭種柳未成絲。溪童掬水得明月，山客掃花安屈巵。一榼團欒兒女語，四更歷落斗牛垂。攔街白叟笑相問，倒着接䍦歌者誰。
池上對月 李彌遜 
捲蘆吹散一空雲，天面明金掛側盆。竹柏疏陰浮藻荇，山河清影落乾坤。習家池上酒初漉，越女溪邉花正繁。我醉欲眠歸未得，紛紛身外不須論。
夏日小集池上次韻明甫之作 李彌遜 
生怕微雲點太清，籜龍莫作斷腸聲。餘霞到晚銖衣薄，滿月當空玉斧成。已結松筠爲老伴，不緣蛙黽喚愁生。但令有酒邀田父，矍鑠何須更一行。
苦早 李彌遜 
單練直似御重袍，碧盌冰漿飲尚豪。滿載驪珠思薏苡，堆盤馬乳說蒲萄。輕雷破遠喧鼉鼓，小雨遮空簇蝟毛。誰挽天河洗炎酷，冷雲凉月助風騷。
贈碩夫 李彌遜 
此君風致似吾儂，來伴筠翁晚徑笻。世味每於談際斷，詩情尤向飲邉濃。溪山寄語能相覓，猿鶴論交肯見從。共斸雲根結茅屋，自鋤菜甲爲君供。
池亭獨坐 李彌遜 
物華苒苒競芳新，六月紅渠自作春。走馬看花傳好句，長梯摘實賴幽人。雨餘門巷無留客，月上池臺絕過塵。爲約龜魚共清賞，酒香花氣兩相親。
山遊遇雨 李彌遜 
杖藜尋勝復中休，不比紅塵走燕騮。幽趣未窮隨雨斷，髙情無盡與雲浮。冥冥深樹秋猶暗，獵獵新蒲暖更柔。老去行藏甘一壑，不須重廣畔牢愁。
送碩夫赴試禮部 李彌遜 
詞壘新收汗馬勞，衝寒意氣九疑髙。上書北闕真餘事，拄頰西山須汝曹。世慮薰心工製錦，時名唾手看連鼇。哦君賸欲傳衣句，爲解千牛綠綺袍。
送舟過南山用琴韻  其一 李彌遜 
喚起騎鯨玉樹埋，江邉琢語亦佳哉。眼看雲起山容改，坐覺春隨花信來。隔水村深尋徑入，繫船門窄待僧開。箇中有句無人道，更遣豐隆着雨催。
送舟過南山用琴韻  其二 李彌遜 
雪濤一葦意雄誇，慣與灘頭雁聚沙。年後臘前梅喚客，山南水北竹爲家。蓬蒿影裏開三徑，笳鼓聲中聽兩衙。去住了無忻厭賞，暮年心迹晚林鴉。
次韻陳泰定見贈  其一 李彌遜 
月魄哉生望已幾，豪華未厭老相隨。放疏世故開黄卷，銷盡塵心對紫芝。急雨知寒催葉落，斷雲乘晚截山低。小槽早作酬春計，又是梅花結蘂時。
次韻陳泰定見贈  其二 李彌遜 
偶語無人且復吞，晝晴饒睡憇榕根。鳥鳴幽谷何妨靜，花發深林只自繁。逸思共憐居有竹，清陰誰伴酒盈尊。非關興盡回船急，剝啄那知客至門。
次韻葉碩夫南歸見貽  其一 李彌遜 
未掛丹題雁塔中，重來溪上覓筠翁。相期老眼横搖碧，莫着征衫走軟紅。得失漫嗟蟬翼重，才名合見馬群空。三年小試驚人手，未信朱衣也不公。
次韻葉碩夫南歸見貽  其二 李彌遜 
飛花無數上衣裾，孤悶須憑酒破除。翻手作雲傷往事，轉頭如夢欲捐書。但知甘苦同薇蕨，不問辛勤有屋廬。後日錦衣行晝里，肯來盤谷飯溪魚。
用碩夫韻述懷  其一 李彌遜 
少年正墮塵網中，晚歲臭味商山翁。避喧苦厭俗眼白，得酒徑借衰顔紅。半生事業一經足，是處生涯四壁空。故人白髪音書斷，傾蓋交情獨見公。
用碩夫韻述懷  其二 李彌遜 
黄塵工染寒士裾，造物不與相乘除。君愁盡寫杜陵句，我老欲作嵇康書。何門真是萬人敵，近事不聞三頋廬。端知駑馬戀棧豆，水激自有溟南魚。
再用碩夫韻  其一 李彌遜 
一丘一壑半生中，旁舍小兒見老翁。歸來賦就晚逕綠，醉時歌罷春燈紅。壯心欲盡孤雲薄，昨夢不留寒月空。茗盌粥盂能事畢，四三朝暮付狙公。
再用碩夫韻  其二 李彌遜 
北窗欹臥風引裾，靜看燕雀沿階除。攀緣已斷螘旋磨，結習尚存魚蠧書。一區未辦揚雄宅，駟馬不過淵明廬。蒼松翠竹湖邉趣，至樂豈在真知魚。
筠磯待月 李彌遜 
偶坐松根送落暉，竹風零露濕人衣。亂螢點水只自照，宿鳥赴林猶並飛。玉塔微瀾秋月吐，澄江净練夜潮歸。好山不負平生約，故傍吾廬翠作圍。
次韻林明甫言志 李彌遜 
老竹抽萌便出林，焉知來者不如今。但看杞梓終成棟，不信潢汙解作霖。久客謾撩蘇子恨，中流應動祖生心。乘桴從我君休嘆，政恐功名苦見侵。
同蘇阮二公晚春遊西溪  其一 李彌遜 
力破愁城覓醉鄉，蘇鳬阮屐共行藏。觧吟疏影思和靖，忍見夭紅似洛陽。禪客緩催梅子熟，騷人正咏牡丹芳。酬花但促傳杯手，冰炭君休置我腸。
同蘇阮二公晚春遊西溪  其二 李彌遜 
喚客班荆雜亂言，雀羅成日罷張門。自緣貧病無過轍，可是疏慵不出村。阮子何人對青白，韋郎幾日寄寒溫。北枝留得瑤香在，更約文尊此地論。
再用粹中韻各賦牡丹梅花  其一 李彌遜 
曾倚沉香作好粧，竹籬茅屋肯深藏。天寒翠袖留空谷，歲晚長眉閉上陽。投轄尚能來好事，着鞭應恐並餘芳。廣平賦罷詩肩瘦，不爲梅花惱石腸。
再用粹中韻各賦牡丹梅花  其二 李彌遜 
寒花入眼亂紛紛，髙臥袁安雪塞門。春透交枝才照座，風搖斷蕚已飄村。返魂香細寧辭折，自暖杯深不待温。爲約竹君同我老，交情此外更誰論。
題子陽監丞見一庵 李彌遜 
雲間幽好許誰參，十畝林園擁舍南。隱几獻花真不二，舉杯邀月但成三。着鞭有路非吾樂，彈鋏無求只自甘。吾亦營巢老深竹，肯分華榜共名庵。
樸上人訪筠翁於筠溪草堂袖詩爲贈雨中告别將有雁蕩之行屢挽不肯留索詩甚急以偈送之 李彌遜 
一壑翛然聽雨眠，君來着語破雲烟。肯隨鷗狎清江上，欲趁鴻飛白日邉。童子不應多一指，學人正自少三拳。急行啗蔗逢佳境，春笋出林啼杜鵑。
仲宗訪我筠溪出陪富文粹之遊天宫詩見索屬和次韻 李彌遜 
作伴僊翁覓轉春，净坊俱現宰官身。蘭亭夢想如三月，蓮社追遊少一人。雨磴勞君鳴屐齒，風軒爲我掃衣塵。應憐野老聞韶後，旋束蔬腸學練津。
山門晚歸 李彌遜 
毗耶香飯壑源春，午枕聊分百億身。旋落澗泉髙下語，自鳴山鳥送迎人。雲山往歲真成癖，觴咏一時俱絕塵。已辦歸途踏山暝，試捫髙壁上星津。
仲宗許過我甚久一見便有去意戲用春字韻留之 李彌遜 
麥秋數盡稻花春，六尺茅茨百懶身。散策崎嶇聊永日，繫舟剝啄定幽人。關心有念真形役，過眼無根俱客塵。肯着青鞋從我老，阿香徑遣斷歸輪。
與粹之遊支提九日仲宗以詩酒見寄次韻答之 李彌遜 
蛇徑回環織女機，足間欹石礙雲飛。西風短髪欺烏帽，落日清尊走白衣。病眼逢山寒水净，妄心更事遠烟微。掃除磊磈装懷地，爲載千巖萬壑歸。
次韻葉成甫有懷見寄 李彌遜 
來轅去棹亦勞勞，晚歲丘園避俗陶。問事不知三語掾，閲人無意九方臯。交論金石窮猶見，詩得江山老更豪。清夢摠能追蠟屐，雨聲偏傍夜牀髙。
丞相張公築室湘江之上若欲遠人間事盡心於山水之樂以奉壽母而末章以忠孝詔諸來者寓意深矣索詩寄之  其一 李彌遜 
蕙櫋蘭橑濕青紅，衡嶽湘江一望通。曉日雲烟隨几杖，春風花草近房櫳。赤松未結忘機伴，綠野聊從避俗翁。更欲將心何處盡，山河全露妙明中。
丞相張公築室湘江之上若欲遠人間事盡心於山水之樂以奉壽母而末章以忠孝詔諸來者寓意深矣索詩寄之  其二 李彌遜 
庭前蘭玉走斑衣，堂上塤箎樂壽巵。永晝牙籖紛簡帙，深庭豹尾臥旌旗。笑談自有江山助，勳業從來草木知。許國尚餘忠鯁在，此心還與歲寒期。
次韻平仲侍郎移居見簡 李彌遜 
不寄斜封歲已餘，那聞異縣更移居。覊懷易動野馬也，歸夢自成胡蝶與。有宅一區如子少，受薪十束見予疏。搖知富有千頭橘，奉乞當年種樹書。
和平仲侍郎再用移居韻 李彌遜 
雲屋潭潭百尺餘，入簾燕雀賀新居。人皆役役何爲者，君獨欣欣而樂與。巵酒覓懽那得再，筒詩傳恨未全疏。絕交定笑嵇中散，雁足來時肯繫書。
題明叔郎中海月吹笛圖 李彌遜 
天上星郎騎省孫，興隨孤月到無垠。浮槎夜入魚龍宅，横竹秋生海嶽雲。控鯉丹成終獨往，騎鯨仙去杳難群。紛紛世上知君少，畫茟猶能續異聞。
次韻林褎然知縣留題筠荘因寄之  其一 李彌遜 
何人着腳傍巖幽，好事無過竹務猷。妙語徑追盤谷序，輕舟獨信剡溪流。牛刀小試知多暇，鶴板遲來坐不謀。欲寄一行安否問，朔風覊雁正淹留。
次韻林褎然知縣留題筠荘因寄之  其二 李彌遜 
世路人心比太行，此君真可共徜徉。霜凝勁節明朝塢，月落寒梢散夜堂。可但七人供笑詠，要令千畝作陰凉。只愁捲地西風裏，幽夢圓時與子妨。
未明出東門將入聖泉戲呈住山蒙庵老人 李彌遜 
覿面峰巒碧障天，東方精色破昏烟。草頭露下元無雨，衣角風生徑欲仙。行樹排宵髙展畫，孤雲掛壑薄披綿。寸田暫喜捐塵慮，不着蒙庵一縷禪。
和淵老妙現之什 李彌遜 
乾坤渺渺一浮尊，萬象分明水四濱。虎脊横空山作隊，魚鱗倒影海成紋。老僧詩罷閑欹竹，幽士餘齋正臥雲。妙現鏡中無一事，世間從此罷揮斤。
送蕭德洪赴試建安 李彌遜 
鴻鵠不作三年飛，乘秋逸興髙九疑。去尋巖桂香中路，趁得御柳風前期。青錢立登天上選，黄絹共賞人間辭。漢庭第一公家事，平步凌雲要及時。
和仲宗判監 李彌遜 
與世浮沉半醉醒，結廬人境晝常扃。微吟松竹風無定，着色峰巒雨乍經。方簟北窗身是夢，瘦藤斜照影隨形。豈無曳尾泥中計，政恐腸刳不自靈。
次韻天寧通老見貽 李彌遜 
病餘真是獨醒人，還在僧窗自在身。竹杖芒鞋尋勝趣，齋盂禪板悟前因。江山臭味如相覓，猿鶴家風願卜鄰。更有髙人來着語，交游不怕白頭新。
題福唐郡園清閟亭 李彌遜 
公餘自種南階竹，好事風流今未聞。但得七人來結友，何須千畝比封君。風梢不定微藏日，雨葉初乾薄带雲。自是甘棠人愛惜，不憂寒谷遇樵斤。
題薛直老府園萬象亭 李彌遜 
斷取方壺壯郡壕，鈎連野色上亭臯。星移日轉天容麗，江净山明地軸髙。下榻筵賓供歗咏，凝香罷寢助風騷。使君八九吞雲夢，小展風烟遺我曹。
次韻薛帥萬象亭 李彌遜 
山上非烟靄四隅，山前稉稻綠成區。留雲有計低簷額，得月從多徹戶樞。直是春臺熙遠族，聊爲夏屋試宏圖。公來日出千林迥，卻笑新亭咏小湖。
次韻道夫待制萬象亭 李彌遜 
不見三秋若望霓，寒亭今得共攀躋。眼中遠樹兩行直，腳底孤烟百尺低。幻出璜臺輝舊觀，旋安銀榜快新題。細聽屋角風雲聚，誰謂天髙不可梯。
次韻季申樞密萬象亭 李彌遜 
丈人手筆與僊通，點化虚無若轉蓬。妙寄千言千嶂外，全收萬象一簷中。深堂細篆觀澄水，落日危欄數去鴻。更壓小槽囊古錦，共臨髙處待春風。
送趙二十一觀察蜀中迎親 李彌遜 
得意那知行路難，板輿行處蜀江邉。慈顔未拜心先往，樂事乍聞人共傳。新製衣裳文錦縀，重頒雨露間花牋。回思三十年中恨，長願兒生有母憐。
次韻趙道夫待制放魚之作 李彌遜 
出門忽見鯉城市，脱爾寧捐一粒貲。就使烹鮮真可口，誰能結網更臨池。斜風送浪回頳尾，淺水平沙走素鰭。勿謂寰中底么魔，三生恩怨不能欺。
題張仲宗鷗盟軒 李彌遜 
寄語沙頭不下鷗，詩翁新葺面江樓。早知世事翻覆手，更覺人生起滅漚。念盡不應書咄咄，身閑何用榜休休。徑須来結忘機伴，春水浮天不繫舟。
陪大慈老登古院 李彌遜 
林影横榰折腳床，禪翁喚我坐斜陽。諸天共說無生話，萬壑同薰不盡香。茗椀泛雲醒遠目，藜羹煑玉閙枯腸。逢人若問峰頭事，翠竹陰中菊正黄。
次韻粹之通判九日之作 李彌遜 
柏子香中閉净坊，爲君着屐弄秋陽。老來見事如無事，節裏隨鄉且入鄉。但可炊糜傾兔褐，何妨撚菊泛鵝黄。九仙坐想群賢集，不數龍山事渺茫。
仲宗過筠荘作詩見招且有借庵之意次其韻 李彌遜 
横山留我正青眼，不是歸心久更微。病後團蒲隨地隐，望中落木故園稀。一區已辦雲爲蓋，四壁但從山作圍。不厭是中無一物，徑來相就老禪扉。
病後戲呈謨老禪師 李彌遜 
霜髭病起若相侵，銷盡平生未了心。一事關身俱是夢，萬緣彈指已非今。月林清影元無定，山路幽香不可尋。喚取湯休共清夜，靜聽簾雨寫鳴琴。
送仲宗之建安 李彌遜 
老翁更事幾河沙，苦愛溪頭管物華。種竹成林心未足，買船載月思無涯。黄鶯喚友非多事，白鷺窺魚更可嗟。念子藍舁晚山裏，可能來共拾餘霞。
比見帥憲禱雨甚虔枕上聞簷聲爲之不寐因成 李彌遜 
兩公精意與神交，平地能令水滿篙。雲氣遠收晴嶂合，雨聲偏傍夜床髙。轆轤未暇分甘井，舴艋應知避怒濤。願受一廛須及早，秋成猶得飽兒曹。
次韻譚彦成學士早春  其一 李彌遜 
花蕾催紅欲囀鶯，新愁偏傍鬢毛生。猶憐稚子能賒酒，爛醉春盤碧澗羹。
次韻譚彦成學士早春  其二 李彌遜 
幽棲不寄絕交書，車馬從喧賣酒壚。臥轉午陰春睡足，卻尋峰樹數花鬚。
次韻譚彦成學士早春  其三 李彌遜 
十二樓臺白玉成，雲車翻日上觚稜。太平何許同民樂，天闕雙龍護一燈。
次韻譚彦成學士早春  其四 李彌遜 
渺渺家山水四涯，秋風曾憶醉黄華。馬頭不識南塘路，又看咸陽二月花。
次韻譚彦成學士早春  其五 李彌遜 
風絮縈寒晝擁爐，枝頭猶得暗香餘。折來不擬供尊俎，靜對翛然一榻書。
方池獨步 李彌遜 
度柳穿莎一徑通，曲堤初詠舞雩風。我來似與春期約，南陌東畦到處紅。
六六軒 李彌遜 
秋雨已分千壑間，午天初放一軒晴。撥開三十六峰翠，爲洗老人雙眼明。
可師止庵 李彌遜 
踏盡東西散勝巖，卻提隻履過江南。遠人若觧真常位，不礙攜庵到處參。
面壁庵 李彌遜 
敗壁縱横銷翠煙，巖花猶落舊庵前。從來說法無人會，寂寂空山謾九年。
宿光林懷少章 李彌遜 
煙斷伽藍欲報昏，竹梢風雨亂紛紛。懸知借枕山腰舍，魂夢已隨超化雲。
己亥季秋至凈居思大智者道場因瞻二士相三日會天大雨不得探險絕而以詩記之  其一 李彌遜 
三蘇巖壑連雲秀，二士門庭匝地新。带雨山光無限思，一時分付鏡中人。
己亥季秋至凈居思大智者道場因瞻二士相三日會天大雨不得探險絕而以詩記之  其二 李彌遜 
香斷寒爐古廟空，金毛一去了無蹤。分明曾得真消息，猶有參天十萬松。
己亥季秋至凈居思大智者道場因瞻二士相三日會天大雨不得探險絕而以詩記之  其三 李彌遜 
雨華隨步到天關，遠目纔分繚繞山。風馬不馳前景斷，更於何地覓無還。
己亥季秋至凈居思大智者道場因瞻二士相三日會天大雨不得探險絕而以詩記之  其四 李彌遜 
白霧蒼烟暗九秋，殷牀金吼抱山樓。爲霖未必渾三日，似有閑雲伴我留。
儀真道中  其一 李彌遜 
過盡長淮未見山，倦尋殘夢獨凭欄。風烟漸欲回春眼，不似蔣陵江上看。
儀真道中  其二 李彌遜 
長天漠漠水連空，雲淡風微兩兩紅。南北不知緣底事，一生半落往來中。
儀真道中  其三 李彌遜 
旋搗香秔炊玉粒，飽肥鮮鯽鱠銀絲。他年虛費太官粟，到得江頭已恨遲。
留題鑑遠樓  其一 李彌遜 
表裏江山面面來，秋風此日偶徘徊。塵埃閲盡心如鑑，一到江樓眼爲開。
留題鑑遠樓  其二 李彌遜 
憑虛瞰碧與雲浮，只有閑身盡日留。更擬夢回還獨上，來看殘夜水明樓。
留題鑑遠樓  其三 李彌遜 
霜天曉日鑑中新，眼力由來未見真。萬古茫茫一塵跡，碧山無際水無垠。
舟師謁祠回天風已霽信若有感姑以二絕道其事  其一 李彌遜 
長蘆山下隱龍宫，瀝酒船迴落照中。已有龜紋爲傳卜，不勞烏尾更占風。
舟師謁祠回天風已霽信若有感姑以二絕道其事  其二 李彌遜 
水底明河碧浸星，琉璃不動一江平。横鋪十幅指東去，坐看曉帆千里輕。
渡江  其一 李彌遜 
沿江山斷水如天，横絕奔流一葉船。身世自知同幻夢，不應對此重茫然。
渡江  其二 李彌遜 
山形虎脊髙低去，帆影魚鱗遠近來。已到江南望江北，更留青眼爲誰開。
過嶽冠山  其一 李彌遜 
嶽冠山下月黄昏，石立波吞勢莫分。回首風前魂欲斷，東西南北水連雲。
過嶽冠山  其二 李彌遜 
駕潮風急浪翻磯，舟子操舟不自持。若使畏塗知勇退，世間何處更乘危。
秋晚即事  其一 李彌遜 
一水縈回兩岸鷗，翩翩無數近行舟。十年不見渾如舊，有意隨人天際浮。
秋晚即事  其二 李彌遜 
華髪鬅鬙一榻書，舟移斜日似籧篨。似聞載酒江邉寺，更倒青錢留白魚。
秋晚即事  其三 李彌遜 
霜樹今無一葉留，日邉雲暗使人愁。獨憐揚子灣頭岸，猶有黄花戀晚秋。
和近思  其一 李彌遜 
風帆十日轉長山，爲送閑身到廣寒。明月峰巒人境外，溪聲一夜響前灘。
和近思  其二 李彌遜 
巖排綠樹石相重，漲水交流失舊谼。細覓向來行歷地，十年塵跡轉頭空。
春日書齋偶成  其一 李彌遜 
底急流光過眼頻，斬新花蘂已成陳。手移紅藥東風裏，着意流連背我春。
春日書齋偶成  其二 李彌遜 
漸老追芳苦厭勞，團蒲欹坐首慵搔。觧將一笑醒人眼，多謝紅稠屋角桃。
春日書齋偶成  其三 李彌遜 
柳花纔落未成綿，海蘂初分半尚攀。鴨甲不鳴深院晝，一床真夢不論錢。
春日書齋偶成  其四 李彌遜 
桃紅半老杏紅衰，亂委蒼苔况是梅。不恨狂風取花去，一樽寒食爲誰開。
春日書齋偶成  其五 李彌遜 
清氛遠俗推蘭友，直節過人見竹君。慰我山城長寂寞，相期髙臥敬亭雲。
再用前韻  其一 李彌遜 
長檠當晝知無用，團扇經秋歎已陳。我獨不才端有似，五年澤國又逢春。
再用前韻  其二 李彌遜 
薄宦驅人不亦勞，久紆章服礙爬搔。何時歸臥鍾山石，荷插長隨手種桃。
再用前韻  其三 李彌遜 
努力避喧遭掣肘，强顔追好得嗔拳。交情只有春風厚，千里隨人不用錢。
再用前韻  其四 李彌遜 
今年春早未全衰，社酒盤中不見梅。快把霜刀倩天女，鷰忙時節有花開。
再用前韻  其五 李彌遜 
逢逢伐鼓水邉村，狼藉春盤祝社君。但願官曹皆魯卓，不須南北稼如雲。
復用前韻  其一 李彌遜 
來轅去櫂自驚頻，七十無多半在陳。寸步家山不歸去，空留猿鶴占青春。
復用前韻  其二 李彌遜 
喚起春眠恨伯勞，一簪華髪不禁搔。緩尋新綠偏疑竹，細數輕紅錯認桃。
復用前韻  其三 李彌遜 
急雨殘花絕可憐，花如鷄肋雨如拳。千金倘贖花枝怨，不爲囊空惜一錢。
復用前韻  其四 李彌遜 
春半寒威不柰衰，一番細雨長青梅。惜花院落從風掃，待燕簾櫳徹曉開。
復用前韻  其五 李彌遜 
青精飯熟思留客，碧澗芹香可獻君。睡起茶甌風兩腋，功名何啻等浮雲。
春雨 李彌遜 
濛濛烟雨網春暉，南陌清明二月時。細草養泥供燕子，好花藏蜜待蜂兒。
石盎寺竹軒 李彌遜 
蛇行曲折度平岡，亂竹疏松蔭佛場。乞得曲肱方席地，秋風送我上羲皇。
將至水西登漠山休休庵少憇遂過白雲 李彌遜 
偶到靈山最上頭，出簷髙竹不知秋。杖藜欲趁西溪月，未放閑身盡日遊。
大寧以雨復留借榻老僧禪室 李彌遜 
乞得禪房半日留，臥看巖雨瀉清溝。浮雲豈是塵中物，又逐秋風天外遊。
自大寧泛舟還涇川 李彌遜 
岸梢濃染一溪青，山影歸舟落葉輕。欲學漁郎颺綸手，雨簔月笛了平生。
舟中風雨梅公擇有不悦之色因用其韻與解之 李彌遜 
清於眀鑑綠於藍，水色山容摠一般。游子正懷覊旅恨，聊將目力解眉攢。
崇安寺謁歸雲老人不遇 李彌遜 
入寺又逢曦未來，草荒庭院几生埃。黄華翠竹無人問，只得僧房一夢迴。
留題曾丞道堂 李彌遜 
陰陰翠竹鎖虛堂，竹外青山半出墻。七尺龍牙消白晝，便應題作小秋霜。
石菖蒲 李彌遜 
石根九節細相縈，葉比龜毛照眼青。邱壑生涯雖傲世，引年終是笑豨苓。
游梅坡席上雜酬  其一 李彌遜 
知章不怕酒如泉，莫遣花催蠟蠋烟。明日宿雲生曉霧，一番風雨暗梅川。
游梅坡席上雜酬  其二 李彌遜 
風約疏梅蘸石泉，山涵弱柳借廚烟。竹籬茅屋傾樽酒，坐看銀鈎上晚川。
游梅坡席上雜酬  其三 李彌遜 
酒面風生纈，紗巾日共斜。醉鄉知路隱，不復問吾家。
游梅坡席上雜酬  其四 李彌遜 
醉帽迎風落，春衣日徑斜。花梢密藏路，隱約見山家。
游梅坡席上雜酬  其五 李彌遜 
白玉千株暗，青雲一徑斜。從來少車馬，恐是阿環家。
游梅坡席上雜酬  其六 李彌遜 
花擁山頭白，雲翻日腳斜。銀蟾已照路，游客莫思家。
游梅坡席上雜酬  其七 李彌遜 
夜飲寧辭醉，春醒莫厭投。有人重載酒，後會不須謀。
游梅坡席上雜酬  其八 李彌遜 
得路山方盡，如歸館暫投。春風供笑傲，一醉豈人謀。
席上偶成  其一 李彌遜 
群玉裝成寶璐垂，月扶疏影上餘杯。莫言一醉驅愁得，載酒須來一百迴。
席上偶成  其二 李彌遜 
傷春早覺鬢絲垂，誰遣飛花近酒杯。青翼若能傳客恨，莫敎紅紫放春迴。
席上次邵文伯顔 李彌遜 
月色漾明玉，花光揚素波。醉吟吾豈敢，能賦屬陰何。
令尹王次虞許開小戶通縣圃仍爲增植花木以詩促之 李彌遜 
連墻請謁敢辭頻，鑿壁開扉肯見親。聞說好花栽滿縣，杖藜早晚共尋春。
次韻嵇仲春日  其一 李彌遜 
欲挽餘芳近酒巵，丁寧紅紫莫相違。縱無風雨飄零去，已是愁峰燕子歸。
次韻嵇仲春日  其二 李彌遜 
花殘愛日惟愁盡，病渴逢觴卻厭多。不分閑中覺春老，强捜詩句逐陰何。
登樓 李彌遜 
繙經興盡捲書帷，獨上江樓送落暉。人跡已隨雲影斷，傍簷嘉月冷侵衣。
次韻王彥聲題梅氏草堂 李彌遜 
丘壑胸中自廣居，數椽茅屋小蝸廬。門羅莫謾驚烏鵲，戶外曾來長者車。
次韻拾青軒詠竹 李彌遜 
論詩遠到二南風，句裏波濤得意濃。我亦賡酬還自笑，真成魚目眩驪龍。
再和見示絕句 李彌遜 
一階春雨兩簷風，冷枕青燈睡未濃。欲斷新篇無好語，喜君消息到黄龍。
春夜信筆書 李彌遜 
枝上紅殘遍地香，沈郎瘦骨歎更長。東鄰喚客笙歌閙，琥珀杯空夜未央。
至化士自宣城歸蔣陵求頌書此以贈 李彌遜 
具足城中了勝緣，毗耶座上供無邉。卻收心跡歸空洞，莫着俱胝一指禪。
山路見梅 李彌遜 
筍輿行處及春迴，石裏横斜亦見梅。路細山長愁欲絕，可憐一笑向人開。
送昭亭李道士歸閩 李彌遜  洞庭湖
昭亭髙隱倦淹留，歸馭飄然下十洲。我亦半生隨泛宅，故園空憶洞庭秋。
過佛子嶺 李彌遜 
岡迴嶺轉翠相重，覓語酬山未了工。卻恐前生是摩結，此身今落花圖中。
觀月揚千寺門 李彌遜 
背山靈利兩松間，待月松前覿面山。雲去月低松影落，倚天唯有碧回環。
至華子嶺初見黄山天都峰 李彌遜 
華子嶺頭雲盪胸，秋髙木落萬山重。巨靈擘石分南北，扶出天都第一峰。
將至黄山寺細雨微雲戲作絕句呈一老禪師 李彌遜 
試將千里看山眼，來訪山中佛祖家。已識黄山真面目，主山猶放白雲遮。
次韻公顯宫敎初見天都峰 李彌遜 
孤峰突兀現青虚，喜若覊人望故都。神馬已馳身尚遠，卻疑真有二文殊。
次韻公顯夜聞風作 李彌遜 
午夢肩輿轉斷岡，日烘殘暑氣揚湯。舌端時得冰霜句，絕勝狂風作暮凉。
次韻叔孝郎中送遊黄山見一老之作  其一 李彌遜 
居士逢場了世緣，卻尋機語調天然。我來不問三三句，剩覓康壺炷暖泉。
次韻叔孝郎中送遊黄山見一老之作  其二 李彌遜 
路斷人稀山正深，隔林鐘鼓報新音。已窮渡水沿崖力，更盡眠雲坐石心。
游龍潭 李彌遜 
百念輕冰已着湯，解纓何必濯滄浪。欲收一滴寒潭水，散作人間無盡凉。
留贈無諍堂湧泉利老 李彌遜 
戶外雙峰碧礙天，定回香灺已收烟。苦將峭語撩癡客，借枕重參一味禪。
次韻瑀老窗間 李彌遜 
晴窗汲水養菖蒲，誰識前身是佛圖。竟日不知園外事，耳明鐘鼓喚齋盂。
再用前韻 李彌遜 
簷下飛雲若可呼，樹頭巖影暗浮圖。不知人世路多少，只見前山似覆盂。
次韻學士兄秋初  其一 李彌遜 
冲融日腳未全收，一葉飛黄滿眼秋。謾向登臨追宋玉，苦吟誰廣畔牢愁。
次韻學士兄秋初  其二 李彌遜 
樹冷饑蟬猶亂吟，風簷琴瑟露寒侵。妻孥工作無衣態，卻恨清砧動好音。
次韻學士兄秋初  其三 李彌遜 
葉葉彫梧陣陣風，疏雲全放月華濃。故人不寄江頭信，看盡飛鴻斷復縱。
次韻學士兄秋初  其四 李彌遜 
何日刀頭水石間，婆娑猶得一官閑。杖藜早晚尋幽處，望斷秋空不見山。
張從之許玉友輙用其七夕所賦韻以簡之 李彌遜 
四壁蕭蕭一味愁，了無從事到青州。殷勤獨有張公子，爲遣玉人寬鬂秋。
和學士秋懷  其一 李彌遜 
卻暑回飇入暮林，衰蟬無力尚微吟。不須更問秋多少，著蘂黄花已可簪。
和學士秋懷  其二 李彌遜 
雨滋時物各欣榮，小立方塘看水生。無數遊魚隨去住，不容濠上有餘清。
和學士秋懷  其三 李彌遜 
旋落簷花夜正喧，參横斗轉有更傳。了無人跡妨真夢，枕簟同參一味禪。
和學士秋懷  其四 李彌遜 
厚顔衰暑未甘衰，秋事于人卻有期。怯雨垂蕉全披靡，受風疏葦强扶持。
和學士秋懷  其五 李彌遜 
十年行地一虛舟，過眼風煙幾度秋。華髪半從身外老，故山時得夢中遊。
和學士秋懷  其六 李彌遜 
生涯自有餐霞法，歸計新傳種樹書。人境不應容拓落，五松山腳是吾廬。
和學士秋懷  其七 李彌遜 
秋凈霜空露曉姿，水光山氣摠供詩。筆端幻出滄州趨，賴有騷人慰所思。
和學士秋懷  其八 李彌遜 
身世浮雲任去留，老來於此更悠悠。卻因削跡風波地，耳底風雲得暫休。
和學士秋懷  其九 李彌遜 
靈均投老寄瀟湘，身後聲名日月光。被謗早知緣薏苡，引年誰復念菖陽。
和學士秋懷  其一○ 李彌遜 
便面南臺繚繞山，晚雲歸盡遠空閑。晴嵐遍染參差玉，若比嵩陽季孟間。
和學士秋懷  其一一 李彌遜 
飽飯茶甌到手空，緩尋芳事夕陽風。旋移絲竹深藏筍，漫長秋風遠避叢。
和學士秋懷  其一二 李彌遜 
信手繙書老更便，卷書覓酒便頽然。一生百斛無餘事，只有殘編未忍捐。
和學士秋懷  其一三 李彌遜 
執手群歌田舍兒，年豐米價不嫌低。飽舂白雪已歸市，晚割黄雲猶枕畦。
和學士秋懷  其一四 李彌遜 
官居城郭枕山根，嬉語兒童亦带村。老子癡頑甘避俗，欲從社叟學方言。
和學士秋懷  其一五 李彌遜 
漫漫長山去不分，欲於何處望閶門。寄聲蓮社還相憶，幾日歸鴻下故園。
史德夫作渚雲亭蘇養直有詩余初未識蘇次其韻以寄之  其一 李彌遜 
逢人但說逃禪晉，句裏風烟带九秋。七字鏗鏘快先覩，夢魂竟下荻花洲。
史德夫作渚雲亭蘇養直有詩余初未識蘇次其韻以寄之  其二 李彌遜 
新亭花木低几杖，葉幄已成藏遠山。小渚雲生夜深月，十分秋思五湖間。
春晚舟行  其一 李彌遜 
桑椹初生柳葉穠，薰風咄咄逼春工。物華過眼真堪恨，綠髪今成一老翁。
春晚舟行  其二 李彌遜 
病眼看花似夢中，可堪紅紫半成空。一年三月春餘幾，枕上那聞昨夜風。
春晚舟行  其三 李彌遜 
融融春日覺身閑，急水浮舟下石灣。此去知心唯杜宇，與君結伴老家山。
過來賢閣有感 李彌遜 
面熟前山小髻螺，綵衣竹馬舊經過。回頭四十年中事，清淚空如白髮多。
題大儒寮小閣 李彌遜 
青鞋踏盡劍鋩山，借枕僧房落照間。髙屋憑虚聽泉語，嶺雲應似我身閑。
過鉛山鵝湖登妙峰寺 李彌遜 
松蓋筠幢護石門，净居塵境此間分。不須更覓南行路，已向髙峰見德雲。
過鉛山石井 李彌遜 
抱石寒泉湧帝青，净涵窟宅駐鯢鯨。誰知潤物功無盡，只見巖腰鑑様平。
道遊武夷遇雨既渡復回明日竟遊九曲而行因留  其一 李彌遜 
人間何地寄衰翁，偶到神山一葦中。可是仙君謝逋客，船頭無處避剛風。
道遊武夷遇雨既渡復回明日竟遊九曲而行因留  其二 李彌遜 
渡口回舟未忍移，净坊聽雨坐題詩。餘齡倘有尋真路，試與披雲問鳯兒。
次韻翁士特題得閑軒 李彌遜 
寒音珊珊落回溪，脩竹似與長風期。虚聲帆影往來地，幽絕自有閑人知。
遊玉華洞 李彌遜 
步出山門日已西，昏鴉寒並隔巢枝。更尋陳迹穿陰洞，蘚壁關真屈徑奇。
次韻公曄見招 李彌遜 
浪走長年百念灰，不知春信海邉來。新詩喚起逃愁夢，病眼花前得暫開。
聞子規 李彌遜 
客裏春秋過半生，子規枝上最關情。南來故國一萬里，卻笑子規猶亂鳴。
石門寺前溪上有亭余榜以通幽陳丞有詩次韻  其一 李彌遜 
欲將老眼飽烟雲，深處更有藤蘿捫。故人聲迹應自絕，不寄一行山巨源。
石門寺前溪上有亭余榜以通幽陳丞有詩次韻  其二 李彌遜 
榜亭居士泰饒舌，不放老禪藏好山。君來重說七言偈，幽事與我長相關。
石門寺前溪上有亭余榜以通幽陳丞有詩次韻  其三 李彌遜 
茶甌放手送歸客，屋上鳴禽猶喚人。山僧别我月中去，不過虎溪君莫嗔。
雨中登北樓 李彌遜 
白首登臨海一隅，晚風吹雨上髭鬚。日邉不見平安使，雲影滿川山有無。
近聞諸山例關堂石門老偶煮黄精以詩爲寄次韻以戲之 李彌遜 
束縳齋魚晝掩關，長鑱斸雪草泥間。竹爐石鼎甘香賸，分與衰翁卻病顔。
正月十五日與兄弟清坐燈下不飲取黄精荔子甘實食之童稚繞膝嬉笑喧雜亦足慰岑寂戲作三絕句紀之  其一 李彌遜 
滿床緗帙照青燈，碧眼相看老弟兄。不見柳枝羅酒脯，旋燒榾柮煮黄精。
正月十五日與兄弟清坐燈下不飲取黄精荔子甘實食之童稚繞膝嬉笑喧雜亦足慰岑寂戲作三絕句紀之  其二 李彌遜 
江城無地可開顔，學剪星裘閉戶看。手劈方紅調兒女，漫將一笑當追歡。
正月十五日與兄弟清坐燈下不飲取黄精荔子甘實食之童稚繞膝嬉笑喧雜亦足慰岑寂戲作三絕句紀之  其三 李彌遜 
龍樓曾侍赭黄衣，內豎傳柑拜舞時。空嗅清香愁永夜，夢魂何處覓丹墀。
晚步獨至西溪  其一 李彌遜 
睡起方床日未斜，旋移屐齒破晴沙。石欄獨立數歸鳥，髙樹無風落柿花。
晚步獨至西溪  其二 李彌遜 
十日不一見此君，春筍滿林深閉門。杖藜特特穿苔徑，問訊南階添幾根。
晚步獨至西溪  其三 李彌遜 
我來點檢春蹤跡，山北山南綠暗叢。留與騷人做愁本，花根一點著泥紅。
久雨  其一 李彌遜 
夜雨翻盆曉未停，看山兩眼幾時青。不知溪面添多少，水滿方池漲綠萍。
久雨  其二 李彌遜 
带雨山雲不肯明，草泥封徑斷人行。竹林縱有鳥飛路，十日不聞鶗鴂聲。
月出德甫席上作次韻  其一 李彌遜 
萬境全歸一瞬中，山河日月盡含容。若將明暗分迷悟，公案從今又一重。
月出德甫席上作次韻  其二 李彌遜 
世界重重一網中，澄溪上下見天容。不知萬丈寒光底，卻到青冥是幾重。
席上信筆  其一 李彌遜 
春眠不覺夜來風，桃蕚猶霑未盡紅。愁絕小湖山畔路，同雲疏雨晚濛濛。
席上信筆  其二 李彌遜 
春雲無緒不禁風，小立中庭數落紅。還似江南斷腸處，楊花十里雪濛濛。
席上信筆  其三 李彌遜 
春衫更怯晚來風，凖擬衰顔借酒紅。到得杯行愁不飲，燭紅隱隱睡濛濛。
席上信筆  其四 李彌遜 
游絲無力繫春風，水面從飄點點紅。晚渡舟横人獨立，廚烟著柳細濛濛。
席上信筆  其五 李彌遜 
花神不管勒花風，開盡深紅到淺紅。未放遊人偷眼看，已驚紅雨亂濛濛。
席上信筆  其六 李彌遜 
老來萬事耳邉風，慚愧燈花未結紅。欲把一尊聊自解，空花入眼暗濛濛。
次韻巖起綠蕚梅  其一 李彌遜 
平生始識真梅，不數朱唇皓齒。小立寒梢注目，幽香已着人衣。
次韻巖起綠蕚梅  其二 李彌遜 
枝上未聞睍睆，杯中初荐屠酥。誰遣雲英蕚綠，臨風搖曳輕裾。
次韻巖起綠蕚梅  其三 李彌遜 
太清不着微雲，冰雪精神占春。詩老自知風格，淺紅未可驕人。
次韻公立承事見貺佳什 李彌遜 
竹外孤亭思渺然，與君持酒傲壺天。不須五斛稱焦遂，一酌髙談駭四筵。
彦定知縣府判池有雙蓮置酒其上坐客有詩姑以三絕塞責  其一 李彌遜 
剪剪髙荷舞翠陰，並遊湘女駐波心。誰知羅韈無虚步，來聽薰風百里琴。
彦定知縣府判池有雙蓮置酒其上坐客有詩姑以三絕塞責  其二 李彌遜 
傾國從來少並芳，人間那得兩巫陽。丹青不解傳真態，恐是菱花對晚粧。
彦定知縣府判池有雙蓮置酒其上坐客有詩姑以三絕塞責  其三 李彌遜 
蕙蘭同氣猶爭長，姚魏齊名各一家。不似優曇照寒水，一莖能現四邉花。
次韻林仲和筠莊  其一 李彌遜 
交情金石半途分，霜後孤芳獨見君。盡倒濃漓澆磊磈，胸中着我半山雲。
次韻林仲和筠莊  其二 李彌遜 
莫解忘憂不數萱，長鑱斸雨護雲根。采薇勁節於今在，知是夷齊幾世孫。
次韻林仲和筠莊  其三 李彌遜 
青青谷口自披榛，斷取他方寶界新。彌勒同龕把茅下，客來不識住庵人。
次韻林仲和筠莊  其四 李彌遜 
借屋何如退結廬，籜龍環水小方壺。孤髙不貴封千戶，獨笑輪囷秩大夫。
次韻林仲和筠莊  其五 李彌遜 
攀枝結葉蔽朝寒，病鶴摧頹老骨山。安得虎頭癡絕手，蘧廬置我水雲間。
次韻林仲和筠莊  其六 李彌遜 
瑣碎金中踏薜蘿，出雲苔壁手摩挲。飛鴻送盡不知暝，烏鵲窺林日下坡。
次韻林仲和筠莊  其七 李彌遜 
疉疊重重兩岸山，鈎連秀色上琅玕。孤亭四壁面烟雨，人與白鷗分暮寒。
次韻林仲和筠莊  其八 李彌遜 
愛笋從嗔不出山，看成修影泛微瀾。此君臭味唯風月，底事須除數百竿。
次韻林仲和筠莊  其九 李彌遜 
鏡中白髪負長纓，一釣連鼇我不能。賸種長竿繞溪綠，得魚君看積如陵。
次韻林仲和筠莊  其一○ 李彌遜 
平攀天面一彎月，下視山腹三重茅。更欲移居入霄漢，卻憎棲鳥占林梢。
富沙道中 李彌遜 
征衣猶带去年塵，入眼溪山似故人。社鷰秋鴻應共笑，是翁如我往來頻。
玉山道中有感  其一 李彌遜 
溪繞長山屋繞溪，隔林樓閣暮鐘遲。青燈一枕家山夢，鏡裏平明滿面絲。
玉山道中有感  其二 李彌遜 
寂寞新阡草未長，一身千里路茫茫。秋風解染愁人淚，楓葉能紅菊亦黄。
迎仙道中  其一 李彌遜 
楓林慘淡遠山微，全是江南欲雪時。極目諸天雲一色，只無六出上寒枝。
迎仙道中  其二 李彌遜 
壺山孤秀似西山，道上歸人洗眼看。到我西山山有伴，不知誰伴此山閑。
同坐客賦席上牡丹酴醿海棠  其一 李彌遜 
品題芳事有春工，姚魏風流勝淺紅。莫傍沉香亭北看，只宜巵酒對山翁。
同坐客賦席上牡丹酴醿海棠  其二 李彌遜 
珊瑚碧樹小明月，散作人間無盡香。伏雨闌風渾不惜，爲君髙處踞胡床。
同坐客賦席上牡丹酴醿海棠  其三 李彌遜 
臙脂着雨弄餘妍，力挽春暉上舞筵。誰道捲紗紅映肉，杜陵正欲補遺篇。
西山雨中獨宿寄粹之 李彌遜 
窈窕山房水様清，定迴燈影暗還明。對床不見逃禪晉，竹雨聲中夢不成。
奉懷粹之戲成 李彌遜 
期人不至傷秋晚，覓句無工愁夜長。誰與寒窗催好夢，幾重白㲲一盂香。
送慶侍者之净衆 李彌遜 
風搖頂笠曉山隈，覓法心如未熟梅。去路兩肩擔不起，會看撒手得空回。
岳公來住湧泉願爲出化者十八人原上座因行袖詩謁筠溪老人風致清遠可愛臨行索偈書以贈之 李彌遜 
屐聲何土遣瞿曇，示病溪翁爲掃庵。簷葡香中一盂飯，不妨歸去飽同參。
送黄龍取經化士 李彌遜 
馱經白馬幾萬里，不似黄龍行路難。出得塵中一經卷，大千沙界掌中看。
晚投大雲峰  其一 李彌遜 
山根籬落枕溪流，岸竹欹斜繫小舟。一段黄雲秔稻熟，牧兒腰笛倒騎牛。
晚投大雲峰  其二 李彌遜 
髙樹風生晚徑秋，平沙無日下鳬鷗。野航邀月渡溪北，古寺僧歸鐘鼓樓。
春陰遣興 李彌遜 
老去逢時秪自驚，春風三過小長汀。壯心更事已全白，短髪耐愁猶半青。釀雨山雲昏敗屋，喚晴風竹響寒廳。干戈南北歸無路，付與身隨水上萍。
申伯坐上屡成佳語句獨未見和德久貽信中之作次韻 李彌遜 
得句情懷勝好官，敢窮筆力謾追攀。清新氣味經三沐，煅煉工夫到九還。自是吟邉有丘壑，不因行處在江山。憑君倚馬移東道，爲促金釵理鬂鬟。
過留侯廟 李彌遜 
倚劍懸弓默運籌，終令敵國寢戈矛。八年楚業守歸漢，三萬齊封不愧留。壯歲早從黄石計，功成卻伴赤松遊。當時不與人間棄，應有文風靜九州。
過南泉長橋 李彌遜 
矯矯長虹枕海腰，波臣守護敢傾搖。東西地盡惟逢水，早晚人歸不礙潮。靜夜魚龍出宫闕，清江牛女上雲霄。詩人謾詫鯨鯢句，功比吳松百倍喬。
紹興已未發臨安偶成 李彌遜 
君休更問小行年，浮水虚舟已信緣。拂袖家山須及早，着鞭春色已輸先。吾廬竹暗閩山月，别墅花迷浙步船。欲學少陵閑事業，晴窗點檢白雲編。
題趙幹江行初雪圖 李彌遜 
瓜步西頭水拍天，白鷗波上寄長年。箇中認得江南手，十里黄蘆雪打船。
謁奉天超公法師作  其一 李彌遜 
赤雲葉葉掛林丘，道士黄塵没馬頭。隔水净坊人不到，抱崖竹柏暗藏秋。
謁奉天超公法師作  其二 李彌遜 
杯水能令重百鈞，阿師心法妙通神。維摩正苦衆生病，爲洗無邉熱惱塵。
次韻王才元少師借園 李彌遜 
春風朱雀橋邉路，只許遊蜂獨往來。□□園花兼巷柳，卻尋芳事到酴醿。
次韻春日即事 李彌遜 
小雨絲絲欲網春，落花狼藉近黄昏。車塵不到張羅地，宿鳥聲中自掩門。
次韻王才元少師雜花  其一 李彌遜 
春風著物本無殊，姑射偏成玉雪膚。獨笑浮花媚凡目，水邉疏影不勝孤。
次韻王才元少師雜花  其二 李彌遜 
酒染凝脂密染香，一枝聊發次公狂。小樓凖擬來仙馭，明日紅雲繞樹芳。
次韻王才元少師雜花  其三 李彌遜 
嫩蘂商量漸滿枝，劉郎對境久忘機。折來不擬供樽俎，要與游蜂作伴歸。
次韻王才元少師雜花  其四 李彌遜 
桃紅深淺漫成堆，猶喜霜葩綴舊枝。喚取張盧來共醉，莫隨風雨便分披。
次韻王才元少師雜花  其五 李彌遜 
不禁花惱曲江頭，欲對清尊舞沐猴。留得春紅撩客恨，争如庭草解忘憂。
偶成  其一 李彌遜 
蘧然真夢午鐘回，獨倚風軒數落梅。鼻觀得香無處覓，僧窗寂寂定初開。
偶成  其二 李彌遜 
野水旁邉不繫舟，偶隨波浪信沉浮。如今卻向來時路，預買閑塘着狎鷗。
公華以北山荔子見寄因念昔遊慨然懷歸戲成 李彌遜 
筠籠百里故人情，多病文園眼倍醒。未放茶甌三百顆，夢魂先過小長汀。
病中初見梅花馳送季申樞密併以二絕  其一 李彌遜 
老幹疏枝不耐冬，喜聞芳信擾青紅。應緣技癢争春力，不待鉛華破曉風。
病中初見梅花馳送季申樞密併以二絕  其二 李彌遜 
病眼逢花不忍窺，飛奴走送已嫌遲。定知着意憐纖瘦，不放春心落别枝。
題范才元湘江詩畫 李彌遜 
詩才妙入江南畫，畫手工傳渭北詩。一段澄心卷湘水，吟軒長對喚船時。
次韻郎中弟見寄  其一 李彌遜 
筠溪岸上千竿竹，夢想猶疑玉笋斑。只欠吾家小居士，杖藜風雨亦來還。
次韻郎中弟見寄  其二 李彌遜 
病着先尋丘首地，林松已約野僧栽。他年地下從諸老，何必人間詠八哀。
次韻郎中弟見寄  其三 李彌遜 
凝雲飛雪暗鄉城，搖想鴒原老弟兄。解道因風吹柳絮，詩成吟咏許誰聽。
次韻郎中弟見寄  其四 李彌遜 
十年不踏横山路，日望白雲千里思。宰木可圍人更老，長鑱猶記共栽時。
次韻郎中弟見寄  其五 李彌遜 
驥子摛詞苦未工，粉袍勍敵氣如虹。欲收一戰追諸父，政恐神錐未易同。
次韻郎中弟見寄  其六 李彌遜 
青春不與老相期，歸雁聲中數别離。折柳西城真旦暮，鏡中白髪已如斯。
次韻郎中弟見寄  其七 李彌遜 
窮秋璧月才圓後，猶憶桑弧初掛年。千里一尊懽稚子，祝君從我傲壺天。
次韻郎中弟見寄  其八 李彌遜 
西林葉幄已藏鴉，若比蝸牛信可誇。更約此君成莫逆，北窗髙臥看紛華。
次韻郎中弟見寄  其九 李彌遜 
浮木隨流誰見招，春江無盡水雲搖。只今瘴海投閑地，魑魅爲鄰盗正驕。
次韻郎中弟見寄  其一○ 李彌遜 
季子論才到履駒，十年不調可憐渠。自聞馬祖今非佛，不似潛夫但著書。
題福州與春亭 李彌遜 
史君同樂在春亭，吏退心田水様清。恰似春風吹百卉，白紅無數不知名。
次韻趙表之道中見梅之作  其一 李彌遜 
近水疏籬竹半侵，枝南枝北弄晴陰。不因老眼分明見，辜負凌寒一寸心。
次韻趙表之道中見梅之作  其二 李彌遜 
不是先争特特開，只緣沙際欲春迴。行人浪起空華想，一夜歸心着夢催。
智道者入閩作大緣事一住數年將歸以偈送之 李彌遜 
道者南行作勝緣，下窮有際上諸天。卻來踏着銅峰路，可費虚抛買屐錢。
送玿公長老赴南劍光孝之請 李彌遜 
好手逢場了不同，五家宗外立家風。玿師一句當機語，不道楊岐栗棘逢。
嗣知客遠訪筠溪留旬餘將歸以偈送之 李彌遜 
剝啄君來破鬰陶，解包相對煑溪毛。一坡脩竹無窮意，可但靈雲只見桃。
出山 李彌遜 
白霧蒼烟晝不分，竹風梢雨亂紛紛。杖藜來往成何事，添我胸中一壑雲。
筠荘落成分韻得意字 李彌遜 
離離頷下髭，短白不可薙。焉能老行路，結屋聊自芘。溪横衆山繞，左右松竹翳。山華如幽人，獨秀不取媚。客來飲以漓，累觴亦復醉。欲眠子姑去，自占十畝翠。不爲溝壑憂，不作子孫計。旁觀大笑之，不解箇中意。
楊貫之提舉挽詩  其一 李彌遜 
當年接翼上天池，舊事空存雁塔題。豈有新詩來渭北，謾令後學仰關西。
楊貫之提舉挽詩  其二 李彌遜 
錦衣人逐驚漚散，丹旐歌隨落照低。它日扁舟江上路，酸風吹淚過姑溪。
龍學許公挽詩  其一 李彌遜 
粹德山藏玉，高標木秀林。三朝侍楓禁，列郡憇棠陰。文翰家聲在，規模國計深。盖棺頭正黑，空負濟時心。
龍學許公挽詩  其二 李彌遜 
晚起故園興，柴車歸鹿門。營家無立壁，愛客不空尊。喪亂長纓絕，悲凉舊劍存。不堪聽楚些，無處可招魂。
碩人趙氏挽詩  其一 李彌遜 
毓秀名臣裔，來賓上相家。浮漚輕富貴，朽木視鈆華。曉日俄晞露，春風自笑花。仙蹤今不返，望斷五雲車。
碩人趙氏挽詩  其二 李彌遜 
命服從夫貴，遺經易子成。蘋蘩無失職，琴瑟自和鳴。已嘆歸同穴，猶悲夢兩楹。旁觀灑清淚，雙旐出寒城。
晉康郡侯碩人曾氏挽詩  其一 李彌遜 
閥閲榮誇俗，閨房秀出群。得賢推淑女，有子賴嚴君。臺柏憂時譽，庭蘭奕世聞。高名寫彤管，異代仰清氛。
晉康郡侯碩人曾氏挽詩  其二 李彌遜 
身備難幷福，心明最上宗。夜臺亡宿恨，旦宅漫遺蹤。塵暗魚機帳，雲低馬鬛封。酸風一襟涙，哀入暮山松。
忠顯劉公挽詩  其一 李彌遜 
活人憂國見平生，晚節臨危志益明。漢仗塵深遠宫闕，胡裘風急半公卿。千人致招竟不起，萬戶封侯卻似烹。暮晉朝梁真可忍，紛紛螻蟻尚偷生。
忠顯劉公挽詩  其二 李彌遜 
禍基媒孽自燕秦，抗議如公有幾人。軍旅未聞焉用試，豺狼不噬豈宜親。求魚緣木謾蠧國，曲突徙薪翻殞身。才大言深古難用，忠良千載恨常新。
張柔直知郡挽詩  其一 李彌遜 
世路狐狸正急賢，並遊長恐着鞭先。龔黄政術江湖上，賈馬聲名雨露邊。白髪空違三釡養，青衿獨抱一經傳。傷心才大難爲用，不爲酸風亦泫然。
張柔直知郡挽詩  其二 李彌遜 
金蘭臭味百年期，生死那知歘兩岐。路斷束芻難寄恨，封成掛劍謾傳悲。向來不誦凌雲賦，此日休歌薤露詩。自愧千秋負良友，剩留清淚與君垂。
故相少師李公挽詩  其一 李彌遜 
天意康時難，賢生蓋世雄。風流晉人上，事業舜歌中。許國回天力，懷君貫日忠。平生英爽氣，凛凛未成空。
故相少師李公挽詩  其二 李彌遜 
國步乘陽九，胡塵暗上京。支傾隆大厦，卻敵隱長城。草木知春澤，狐狸絕夜鳴。雲臺瞻袞繡，千古繼哀榮。
故相少師李公挽詩  其三 李彌遜 
去國頭方黑，傷時鬢易絲。徙薪謀獨騐，擊楫志空悲。尚想嘉猷告，曾聞大政諮。兩楹歌昨夢，忍誦憗遺詩。
故相少師李公挽詩  其四 李彌遜 
白髪陳雷舊，交情貴不渝。詩牋留曉炬，書雁聚春蘆。憂國言猶在，知心道已孤。江臯一襟涙，不復見夷吾。
門下大資顔公挽詩  其一 李彌遜 
洙泗流風遠，儀型世有人。一經窺聖域，三返得賢臣。勳業艱難際，聲名寂寞濱。赤松歸有伴，此道獨知津。
門下大資顔公挽詩  其二 李彌遜 
不作鸞臺夢，來尋鳳沼春。劬勞知永慕，壽考見深仁。示疾元非病，離人已反真。生綃寫遺恨，猶露袞衣身。
門下大資顔公挽詩  其三 李彌遜 
東郡連牆日，行藏二紀餘。空留冡上劍，不見枕中書。山黑佳城閟，堂陰旦宅虛。悲心寄松檟，哀韻擁輀車。
寶學連公挽詩  其一 李彌遜 
男兒死爾未應悲，可惜胸中尚有奇。絕域英聲宜早歲，楚庭高議補明時。壮懷自感中流楫，舊愛今存峴首碑。天獨不能遺此老，蓋棺兩鬢未全絲。
寶學連公挽詩  其二 李彌遜 
弱冠論交老更堅，平生風義想前賢。銀峰告政一千里，雁塔聯名四十年。漫許赤心酬雨露，終成白髪傲林泉。酸風送子寒山暮，鳴壑搖松亦泫然。
鄭尚明學士挽詩  其一 李彌遜 
人物羲皇上，塵中無此流。高談悲管晏，老手命曹劉。室有芝蘭棄，家餘鐘鼎收。平生斷金約，墮涙蓋棺休。
鄭尚明學士挽詩  其二 李彌遜 
四十才名重，歸來白髪侵。一官駒在谷，有子鶴鳴陰。賸著潛夫論，今亡子敬琴。送車知幾兩，松壑助哀音。
陳氏太君挽詩  其一 李彌遜 
淑德嬪賢裔，宜家有令人。蘋蘩寒更潔，繭績老猶親。月館虛陶客，雲阡失孟鄰。悲風獵丹旐，行路亦霑巾。
陳氏太君挽詩  其二 李彌遜 
之子榮親志，長纓萬里歸。如何晝錦地，不見老萊衣。誰謂松難老，俄成露易晞。平生三釡樂，空使寸心違。
知郡鄭公挽詩 李彌遜 
拾芥聲名早歲馳，白頭有藴未全施。向來茂草無留訟，是處甘棠有去思。才術舊聞優少贛，交游賸欲賴當時。誰知沱水歌來暮，翻作西城薤露詩。
彭府君夫人羅氏挽詩  其一 李彌遜 
擢秀芝蘭畹，來嬪詩禮庭。好羞貧更潔，壽髪短猶青。秦號封方寵，蓬瀛駕不停。天風助哀怨，吹雨濕丹銘。
彭府君夫人羅氏挽詩  其二 李彌遜 
始訝生兒異，那知有母賢。客無三至感，家獨一經傳。恨鎖魚機帳，悲纒馬鬛阡。他年陳五鼎，清晝下雲軿。
郭君建挽詩 李彌遜 
藹藹聲華萬耳聞，可憑詩禮大於門。浮雲終負三餘學，流水難追九逝魂。朝有青衿懷舊德，室惟黄卷富諸昆。生平不對論文酒，空使清鈆比涙痕。
蔡子應郎中挽詩  其一 李彌遜 
獨秀聲名楚水東，妙年騰達俊游中。文昌寓直風雲近，神武歸來猿鶴同。居士人非禪板寂，少微星暗寶函空。知心不必悲生死，欲向何方覓是翁。
蔡子應郎中挽詩  其二 李彌遜 
三生曾結在家因，半世相從漸老身。曲几團蒲分夜靜，斜風細字寄情親。伯牛命矣元非病，桑戶嗟來已反真。我亦無心趁哀樂，每懷前事一傷神。
宫使待制舍人趙公挽詩  其一 李彌遜 
秀出青徐野，風移鄒魯鄉。家聲齊丙魏，人物到軒黄。漫士從三已，危機付兩忘。並遊無此老，誰與共行藏。
宫使待制舍人趙公挽詩  其二 李彌遜 
曲突深時慮，長裾鄙世流。無書來北闕，有意在東周。曠遠嵇中散，疏慵馬少游。長松想風表，千古閟山丘。
宫使待制舍人趙公挽詩  其三 李彌遜 
憶昨司青瑣，公時對紫薇。午軒評諫草，曉殿綴朝衣。金石平生契，人琴此日非。白頭情易感，無涙與君揮。
彦節判宗觀察挽詩  其一 李彌遜 
國步增磐石，維城協夢熊。風神龍種異，才格馬群空。家訓惟知白，官箴祇自公。拊棺傷有德，天意或難窮。
彦節判宗觀察挽詩  其二 李彌遜 
儉素師寒雋，謙冲識老成。養親公族化，取友士林傾。賀屨填門近，靈輀赴壠輕。悲歡反覆手，揮涙濕銘旌。
許子儒寺丞挽詩  其一 李彌遜 
陰德仙官裔，殊勳輔相家。山川鍾秀麗，人物見雄夸。小試丞卿月，卑棲屬使華。蓋棺何太早，行路亦興嗟。
許子儒寺丞挽詩  其二 李彌遜 
壮歲天衢上，舂容伯仲間。握蘭同省戶，持櫜假朝班。投老歸鄉縣，從君臥故山。並游零落盡，回首一潸潸。
知郡韓公挽詩  其一 李彌遜 
夫君抱清節，獨秀不求知。晉鄙多薰德，閿鄉早出奇。功名天靳惜，正直自扶持。賴有仁風在，朱轓兩郡遺。
知郡韓公挽詩  其二 李彌遜 
雁塔聯名舊，鹽車得路先。凌雲曾誦賦，縱壑願推賢。繼剖龍溪竹，同歸象骨田。傷心老盤谷，誰與序山川。
翊善余公挽詩  其一 李彌遜 
弱冠聲名翰墨場，一官小試活人方。二王賓客推清介，半刺規模與善良。可但仁風薰晉鄙，猶憐奇節老閿鄉。康寧壽考猶餘事，蘭玉階亭久更芳。
翊善余公挽詩  其二 李彌遜 
白髪歸來一笑同，舊遊長憶魯山東。松楸地接螺江上，兄弟名聯雁塔中。問舍蝸牛聊老□，□書蠆尾不憂窮。清芬千古無遺恨，空使餘哀入暮風。
節使少師王公挽詩  其一 李彌遜 
家聲許史舊，弱冠近天墀。權出諸公右，官嫌二品卑。多知緣好古，得句舊能詩。自怪文開後，風流有此兒。
節使少師王公挽詩  其二 李彌遜 
晚歲閩江上，來從竹下賢。肯爲文字飲，時訪祖師禪。念舊藏遺墨，忘形出近編。忍傾一巵酒，揮涙對新阡。
李德脩提舉挽詩 李彌遜 
仙李盤根遠更芳，妙齡雙桂看翺翔。繡衣俗美澄清効，墨綬民安愷悌方。東閤揮金歡上客，春田種玉燕諸郎。年高七十通朝貴，賸馥猶令畢萬昌。
范參議宜人高氏挽詩  其一 李彌遜 
毓秀勳庸後，來嬪詩禮家。浮雲輕富貴，朽木視鉛華。晚日俄晞露，春風自笑花。平生偕老志，愁絕五雲車。
范參議宜人高氏挽詩  其二 李彌遜 
蘭玉無偏愛，衾裯不忍欺。甘辛同逆旅，生死獨先知。馬鬛苔封合，魚機寶帳遺。酸風入松檟，空作暮山悲。
盧橘 李彌遜 
皮似稗柿鬆而剝，核如龍眼味甘鮮。滿盤的皪如金彈，叢之分嘗憶去年。
降虎峰慧慈塔 李彌遜 
喚起田公趁曉耕，香雲已带瀉簷聲。如何乞取摩空手，爲挽天河洗甲兵。
小雲堂 李彌遜 
老子何因一念差，肯將簪紱換袈裟。同參尚有滿路在，異世猶將遜老誇。結習未忘能作舞，因緣那得見拈花。卻修凈業尋來路，澹泊如今居士家。
偈 李彌遜 
漫說從來牧護，今日分明呈露。虛空拶倒須彌，說甚向上一路。
白馬寺 李彌遜 
飛鳴屋上烏，入我夢中聽。遲明月未昃，平曉風更靜。游雲四山幕，止水萬象鏡。身如走空虛，南北了不定。
和祝鎰韻 李彌正 
勞車發危坂，倦艘失飛湍。滔滔褦襶子，疾走殊未闌。鶴仙擺名宦，結廬松江干。笑拍萍風浮，瞬視草露漙。圖川不愧輞，序谷寧先盤。門豈俗駕拒，室無哀箏彈。按行松菊間，澹然有餘觀。蓮巢衆香聚，浮天百憂寬。秋光斂洲渚，暮翠籠峰巒。我來挾良朋，道故盟未寒。練顔仰孤標，耐久同蒼官。終當役薪水，刀圭卻衰殘。
謁蘇仙祠 羅汝楫 
絳節回白馬，青書收赤龍。仙人在何計，煙霞鎖晴峰。荒祠冠其嶺，千古凜靈蹤。粉堵塵網懸，石凹苔錢重。我來款遺像，再拜虔且恭。檀煙洩雲白，茗粥浮新濃。世事非所期，真遊誓相從。雲軺幾時來，微風韻寒松。
遊破山興福寺 莫儔 
久聞勝地有蓮宮，乘興來遊杖瘦筇。庭老樛枝翠瓔珞，地生並蒂玉芙蓉。飛仙何意來題柱，開澗當年想鬬龍。歸騎回看樓閣處，雲深隱隱度疏鐘。
題驂鸞閣 莫儔 
群山带雨陰雲重，滄海連天水氣昏。遙想真人乘鐵舸，往來三島鬼神奔。
靈巖禪寺 王大寶 
雁蕩聞名久，靈巖舍道邊。諸峰皆列岫，一柱獨擎天。卓筆豈容有，展旗非偶然。眼前無障礙，自是洞中仙。
偈 釋達珠 
聖賢不分，古今惟一。可謂火就燥，水流濕。鑿井而飲，耕田而食。東村王老去不歸，紛紛黄葉空狼籍。
偈 釋法淳 
半夜逾城景象虛，雪山深處觜盧都。直饒一見明星悟，已是當時不丈夫。
偈 釋慧光 
不用求真，何須息見，倒騎牛兮入佛殿。羌笛一聲天地空，不知誰識瞿曇面。
頌古三首  其一 釋欽 
喚作如如已變名，廓然無聖豈容情。其間妙叶皆同類，不有玄暉辨濁清。
頌古三首  其二 釋欽 
八字打開，十分漏泄。孤危不立道方高，伎倆更無隨意說。別別，南斗七兮北斗八。
頌古三首  其三 釋欽 
有句無句，明來暗去。活捉生擒，捷書露布。如藤倚樹，物以類聚。海外人參，蜀中附子。樹倒藤枯，切忌名模。句歸何所，蘇嚧蘇嚧。呵呵大笑，破鏡不照。大地茫茫，一任𨁝跳。
偈三首  其一 釋道昌 
道不屬知，不屬不知。知是妄覺，不知是無記。若真達不疑之道，礙他銅盤不打老鼠。所以抽身入，還從屋裏來。報教臺凳穩，聊且勸三杯。兄呼弟喚殷勤處，留得兒孫辨劫灰。
偈三首  其二 釋道昌 
未透祖師關，千難與萬難。既透祖師關，千難與萬難。未透時難即且置，既透了因甚麽卻難。放下笊籬雖得價，動他杓柄大無端。
偈三首  其三 釋道昌 
與我相似，共爾無緣。打翻藥銚，傾出爐煙。還丹一粒分明在，流落人間是幾年。
頌古四首  其一 釋道昌 
慣使渡頭船，如今不記年。愛他風浪惡，方是趁粗錢。
頌古四首  其二 釋道昌 
千佛居何處，題詩黄鶴樓。感恩幷積恨，終日在眉頭。
頌古四首  其三 釋道昌 
光非照境境非存，光境俱忘復是痕。百鳥不來春已老，落華流水繞江村。
頌古四首  其四 釋道昌 
慣行私路，乍赴公筵。幞頭腳短，腰带夸圓。不是伴郎來勸酒，誤他年少覓青氈。
送僧 釋道昌 
掃盡諸方路布禪，到頭窼臼落雁邊。臺盤角畔重拈起，萬里神光頂後全。
自贊 釋道昌 
丹青寫出，剩卻一箇。竇入布衫，著著便破。土面灰頭那畔行，水墨觀音解推磨。
頌古五十七首  其一 釋道昌 
奴兒婢子，十生九死。於裏不正，被外邊使。縱饒開口便過頭，未免渾身輥泥水。
頌古五十七首  其二 釋道昌 
二俱不了，隨合多少。縱使夜行，投明未到。
頌古五十七首  其三 釋道昌 
水乳不分，菽麥難辨。擔带病深，改移功淺。十二時中不依倚，明見佛性有此理，漿水錢在草鞋裏。
頌古五十七首  其四 釋道昌 
手攜花鼓到城根，反著麻鞋過短門。笑把柴頭書古字，大家來步月黄昏。
頌古五十七首  其五 釋道昌 
活中死眼，無作有用。方寸不移，十方獨弄。巧拙不到處，鹽官有出身。親言出親口，雞犬鬧比鄰。
頌古五十七首  其六 釋道昌 
是兩頭語，未出泥水。非兩頭語，依前自死。振錫卓然，白日青天。風力還他敗壞時，漫天大網生光輝。
頌古五十七首  其七 釋道昌  洞庭湖
得因失有，是在非邊。根源未斷，枝派相連。不言言，口何在，轉得身來難下載。一帆風過洞庭湖，對面須知已違背。
頌古五十七首  其八 釋道昌 
石臼發腳太遲，馬祖開口太早。十字街頭要錢，須是打他栲栳。
頌古五十七首  其九 釋道昌 
擔東過西，移前作後。馬首千差，佛面百醜。
頌古五十七首  其一○ 釋道昌 
赤士纔將畫簸箕，烏雞何事忽驚飛。自從題入新詩後，黄鶴樓前忘卻歸。
頌古五十七首  其一一 釋道昌 
長沙似水洗水，老僧自倒自起。三聖特地出頭，賣盡滿園桃李。
頌古五十七首  其一二 釋道昌 
馬前相撲，入交失腳。不來外求，當面修削。六合彼中身，分明舉似人。到處世界總成就，脫略窼臼還滲漏。
頌古五十七首  其一三 釋道昌 
據款結案，得失過半。盡力擔當，上船離岸。無不指示汝，擎茶行食處。聖解凡情不過來。軒軒頭角起風雷。
頌古五十七首  其一四 釋道昌 
大悲許多手眼，如人夜摸枕子。徧身通身起來，盡受奴驅婢使。君不見認著牛跡裏，失卻大海水。轉變未得時，依前有依倚。歸去來，歸去來，拍天洪浪如浮埃。
頌古五十七首  其一五 釋道昌 
至道無難，萬水千山。唯嫌揀擇，鵠黑烏白。纔有是非還護惜，不會不知全得力。明白裏頭如放行，腰金猶頌青青麥。
頌古五十七首  其一六 釋道昌 
天雷如鼓，云騰致雨。雨霽雲收，新月一鈎。至道無難，惟嫌揀擇。五年分疏太隔脈，東海鯉魚多赤梢，南山大蟲有白額。
頌古五十七首  其一七 釋道昌 
趙州石橋，只見略彴。度驢度馬，應病與藥。換步移身，在富全貧。當頭如認著，東魯問西秦。
頌古五十七首  其一八 釋道昌 
趙州自作自受，南泉外頭相救。直饒數目分明，也是私路上走。
頌古五十七首  其一九 釋道昌 
黄蘗活作死醫，臨濟死作活用。維那聽事不真，未免喚鐘作甕。
頌古五十七首  其二○ 釋道昌 
無位真人，處處獻新。攔胸扭住，不落主賓。乾屎橛，乾屎橛，三人證龜作箇鼈。
頌古五十七首  其二一 釋道昌 
出頭露角，指點方見。見處不留，分定鍼線。下床扭住纔擬議，拓開一掌佛法意。脊背汗流喚得回，白蓮花向半天開。
頌古五十七首  其二二 釋道昌 
高揖釋迦，不拜彌勒，喫棒趁出猶費力，滴水冰生知未知，拋磚引玉有人識。
頌古五十七首  其二三 釋道昌 
把火入牛欄，反身外面看。梨花千點白，春雨幾聲寒。
頌古五十七首  其二四 釋道昌 
來機深辨，有舒有卷。移卻案山，重添鍼線。千年田，八百主，直下承當還莽鹵。郎當屋舍沒人修，片瓦根椽誰去豎。君不見甜瓜徹蒂甜，苦瓠連根苦。
頌古五十七首  其二五 釋道昌 
仰面穿針不見天，低頭拾芥不見地。天地針芥無處安，堂堂面目眼中翳。君不見諦當未徹在，齪人趁大彩。
頌古五十七首  其二六 釋道昌 
南陽師，肌骨好。洞山價，也難討。溈山翁，雲巖老。重注破，成鼓倒。分明行官路，不覺入荒草。葛藤因此到而今，業識茫茫何日了。
頌古五十七首  其二七 釋道昌 
水到渠成，風行草偃。類之不齊，睹之難面。誰信崖頽石裂時，黄金白銀如糞泥。
頌古五十七首  其二八 釋道昌 
逆放順收，將寡敵衆。隱顯同途，得失共用。針針相似不外來。同行語話要分開。自從大地火發後，古廟香爐不著灰。
頌古五十七首  其二九 釋道昌 
說明道白，埋塵混垢。變化有由，敗露不走。誰知暗裏骨橫抽，要在轟轟霹靂手。
頌古五十七首  其三○ 釋道昌 
佛聲從他，認我碗鳴。粗言歸第一義，自要看渠𡱰沸。喚作一頭驢，正令生光輝。趁手打得走無路，咭嘹舌頭何處歸。
頌古五十七首  其三一 釋道昌 
有本無本，學益學損。搬運不時，提起卻穩。師子一滴迸六斛，驢乳散入別人屋。業識茫茫辨出時，烏雞不在蘆花宿。
頌古五十七首  其三二 釋道昌 
法身說法，肉眼看物。在智如愚，大辯如訥。拈起生簸箕別處舂，推出枕子露眠床，劍刃上事放毫光。
頌古五十七首  其三三 釋道昌 
高高山頂立，深深海底行。新松趁嶺種，芳草繞池生。手不攀枝，腳不踏樹。口裏啣得，當頭蹉路。問著西來對不對，罰錢依舊有人悔。
頌古五十七首  其三四 釋道昌 
腰金上太行，賊眼盡驚慞。不因遭毒手，誰肯夜燒香。
頌古五十七首  其三五 釋道昌 
寬鞋著瘦腳，短袖入長臂。竿木既隨身，逢場還作戲。前三三後三三，一時堆在擔頭擔。到得家中重點檢，目前包裹露毿毿。
頌古五十七首  其三六 釋道昌 
舌頭不出口，三三成九九。算到香臺還，彼此落人後。
頌古五十七首  其三七 釋道昌 
當言不避截舌，當爐不避猛火。趁手作得家生，到老自能穩坐。水深杓柄長，舀水洗頭剃。雪峰刀上眼忽開，琉璃殿裏無關閉。
頌古五十七首  其三八 釋道昌 
巨岳塵飛，蟭螟生兒。兒落塵裏，如錐錐泥。燒火救火，閉門開門。拋柴家醜外頭見，萬象森羅一口吞。
頌古五十七首  其三九 釋道昌 
俊鶻沖天，寒雞曉眠。脫略窼窟，遲速不偏。截斷命根急處放，當頭手腳緩時樣。滴水冰生不認渠，坐籌幃幄江海量。君不見透網金鱗活計新，住持事繁笑殺人。
頌古五十七首  其四○ 釋道昌 
迅雷不及掩耳，下樁要在急水。水深樁腳若長，耳畔雷聲四起。拈起拄杖爲他中下，上上人來放過不打。秦人一入桃花源，子孫千世爲神仙。
頌古五十七首  其四一 釋道昌 
雲居道何必，興化道不必。眼若不開，夢中叫屈。
頌古五十七首  其四二 釋道昌 
千里萬里，不著便處卻能回，閉了方丈依前來。雙收雙放，半合半開。主賓全體用，石女老黄梅。
頌古五十七首  其四三 釋道昌 
趁水泛船，隨泥作佛。船行佛成，水泥不物。有拄杖兮與拄杖，船中輕蕩槳。無拄杖兮奪拄杖，佛面巧出相。好手芭蕉眼不開，塞壑填溝何處來。
頌古五十七首  其四四 釋道昌 
前面有虎，元來是汝。更問如何，冤苦冤苦。
頌古五十七首  其四五 釋道昌 
撞牆撞壁，曲不藏直。摘葉拈花，與儉寧奢。羅漢有三毒，如來有二語。聾人爭得聞，依舊喫茶去。保福老，保福老，鐵眼銅睛還失了。
頌古五十七首  其四六 釋道昌 
人前慣出手，退三添作九。有眼未嘗看，無家自能走。雪峰之句，羚羊掛角。作他弟子沒來由，龍蛇陣上看謀略。
頌古五十七首  其四七 釋道昌 
明頭便打，暗裏閃過。盡底活時，死中要坐。門外簷間雨滴聲，衆生顛倒逐迷情。可憐洎不迷己處，出得身來體未明。
頌古五十七首  其四八 釋道昌 
針頭削鐵，牛背拔毛。多將少使，冷作熱燒。直上法堂便下去，觸忤和尚重解註。知是般事休便休，茫茫塞壑與填溝。
頌古五十七首  其四九 釋道昌 
撲落非他，安排不多。蓋覆自在，隱顯包羅。擡頭失卻舊時路，拈篙便上別人渡。轉易作難，拔貧成富，千人萬人恁麽去。
頌古五十七首  其五○ 釋道昌 
塵塵三昧，缽飯桶水。雲門眼中，者僧身裏。捏合起來無處藏，𡎺著磕著埋沒你。
頌古五十七首  其五一 釋道昌 
盡卻命根，方可關門。一挨一拶，電湧雷奔。佛法水中月，耳裏眼裏說。差之毫釐，失之千里，南北東西知幾幾。
頌古五十七首  其五二 釋道昌 
被裏出指，水中露觜。屈指眼開，搖觜身起。藥病不相治，何須盡大地。反笑老雲門，失卻娘生鼻。
頌古五十七首  其五三 釋道昌 
將成之山，不進一簣。老倒雲門，坐而獲利。釣鼇釣鯨手段高，慣曾下海涉波濤。緩放急收自得便，浮家泛宅何飄飄。
頌古五十七首  其五四 釋道昌 
恰似初生月，兩口無一舌。到了曲彎彎，把火入牛欄。問他以手便斫額，猴黑誰知有猴白。向後失目果然是，要見長人過深水。
頌古五十七首  其五五 釋道昌 
針頭削鐵，佛面刮金。無處若有，出手便驚。
頌古五十七首  其五六 釋道昌 
亂走到家來，到家便亂走。捉得玉麒麟，咬斷別人手。
頌古五十七首  其五七 釋道昌 
絕消息處捉來，有形影中走卻。只因懶問兒孫，要把襕衫反著。坐久成勞，位次已高。起時失卻人天相，無限行人認白毫。
偈頌一百六十首  其一 釋宗杲 
世出世間希有事，顯發須憑過量人。只將補袞調羹手，撥轉如來正法輪。
偈頌一百六十首  其二 釋宗杲 
大道只在目前，要且目前難睹。欲識大道真體，不離聲色言語。
偈頌一百六十首  其三 釋宗杲 
這箇川藞直，自來好打鬨。鬧處便入頭，惡靜而喜動。前年今日始歸家，今日前年路不差。一回飲水一回噎，一瓣栴檀一碗茶。
偈頌一百六十首  其四 釋宗杲 
水底泥牛嚼生鐵，憍梵鉢提咬著舌。海神怒把珊瑚鞭，須彌山王痛不徹。
偈頌一百六十首  其五 釋宗杲 
衝開碧落松千尺，截斷紅塵水一谿。不識本來真面目，將謂人題德嶠詩。
偈頌一百六十首  其六 釋宗杲 
今朝八月十有五，顧兔天邊誰不睹。若非東土小釋迦，放過長沙這老虎。
偈頌一百六十首  其七 釋宗杲 
眼不自見，刀不自割。喫飯濟饑，飲水定渴。臨濟德山特地迷，枉費精神施棒喝。除卻棒，拈卻喝，孟八郎漢，如何止遏。
偈頌一百六十首  其八 釋宗杲 
文彩未彰，消息已露。文彩既彰，難爲蓋覆。
偈頌一百六十首  其九 釋宗杲 
不用安排，切莫造作。造作安排，無繩自縛。不安排，不造作，善財彈指登樓閣。祕魔放下手中叉，普化入市搖鈴鐸。
偈頌一百六十首  其一○ 釋宗杲 
出隊半箇月，眼不見鼻孔。失卻祖師禪，拾得箇骨董。
偈頌一百六十首  其一一 釋宗杲 
正朝把筆，萬事皆吉。應時納祜，慶無不宜。若作世諦，流布平地。喫交更在佛法，商量眉鬚墮落。
偈頌一百六十首  其一二 釋宗杲 
買鐵得真金，求雨得瑞雪。五峰玉琢成，千樹銀華結。龍王降吉祥，普賢呈醜拙。三世如來祕密門，今日一時都漏泄。
偈頌一百六十首  其一三 釋宗杲 
元宵佳節同歡樂，處處咸然無盡燈。火光爍破勝熱面，夜神忽患冷頭疼。
偈頌一百六十首  其一四 釋宗杲 
轉山河大地歸自己則易，轉自己歸山河大地則難。有人道得不難不易句，卻來徑山手裏請捧喫。
偈頌一百六十首  其一五 釋宗杲 
二月仲春，久雨不晴。雲門一劄，德非有鄰。
偈頌一百六十首  其一六 釋宗杲 
眼空宇宙渾無物，大坐當軒孰敢窺。選佛追官俱已了，同途把手不同歸。
偈頌一百六十首  其一七 釋宗杲 
一不成隻，兩不在雙。劍號巨闕，珠稱夜光。
偈頌一百六十首  其一八 釋宗杲 
今朝又是四月一，那事全然沒消息。衲僧皮草久不乾，且喜日頭東畔出。
偈頌一百六十首  其一九 釋宗杲 
今朝正是四月八，凈飯王宮生悉達。吐水九龍天外來，捧足七蓮從地發。點胸點肋獨稱尊，大口開張自矜伐。都盧往世七旬餘，四十九年恣忉怛。賴有雲門老跛師，一棒當時要打殺。人人盡道報佛恩，將此深心奉塵剎。
偈頌一百六十首  其二○ 釋宗杲 
徑山無寸土莊田，今夏隨宜結衆緣。慵論道，懶談禪，拄杖挑來箇箇圓。不用息心除妄想。大家喫飯了瞳眠。
偈頌一百六十首  其二一 釋宗杲 
稽首能度諸世間，無量殊勝福德聚。金輪統御四天下，普施群生安隱樂。
偈頌一百六十首  其二二 釋宗杲 
顛倒想生生死續，顛倒想滅生死絕。生死絕處涅槃空，涅槃空處眼中屑。
偈頌一百六十首  其二三 釋宗杲 
德山棒，臨濟喝，今日爲君重拈掇。天何高，地何闊，休向糞掃堆上更添搕掩。換卻骨，洗卻腸，徑山退身三步，許爾諸人商量。紅粉易成端正女，無錢難作好兒郎。
偈頌一百六十首  其二四 釋宗杲 
月生一，鐵輪天子寰中勅。月生二，豐干騎虎入鬧市。月生三，蟭螟眼裏巨鼇翻。
偈頌一百六十首  其二五 釋宗杲 
三轉法輪於大千，其輪本來常清凈。天人得道此爲證，三寶於是現世間。
偈頌一百六十首  其二六 釋宗杲 
超然居士設粥，供養一堂龍象。喫了掛起鉢盂，好箇西來榜樣。
偈頌一百六十首  其二七 釋宗杲 
去年人看中秋月，今年人看中秋月。今年人是去年人，去年月是今年月。
偈頌一百六十首  其二八 釋宗杲 
今朝九月初五，天色半晴半雨。衲僧鼻孔眼睛，切忌和泥合土。惺惺直是惺惺，靈利不妨靈利。等閑問著十人，五雙不知落處。
偈頌一百六十首  其二九 釋宗杲 
臘月十五天降雪，爲瑞爲祥無空闕。文殊露出廣長舌，普賢大士得一橛。
偈頌一百六十首  其三○ 釋宗杲 
今朝臘月二十五，諸方盡唱雲門曲。徑山隨例和一聲，莫言楚石不當玉。
偈頌一百六十首  其三一 釋宗杲 
正月十四十五，雙徑椎鑼打鼓。要識祖意西來，看取村歌社舞。
偈頌一百六十首  其三二 釋宗杲 
纔方改歲賀新年，今朝又是二月一。入所證處沒商量，摩訶般若波羅蜜。
偈頌一百六十首  其三三 釋宗杲 
金佛不度鑪。木佛不度火。泥佛不度水，真佛屋裏坐。
偈頌一百六十首  其三四 釋宗杲 
毘藍園裏不曾生，雙林樹下何曾滅。不生不滅見瞿曇，眼中又是重添屑。
偈頌一百六十首  其三五 釋宗杲 
身口意清凈，是名佛出世。身口意不凈，是名佛滅度。
偈頌一百六十首  其三六 釋宗杲 
四月二十五，久晴忽爾雨。竺士大仙心，東西密相付。這箇猶是時節因緣，未是衲僧門下消息。北山老大蟲，咬殺南山虎。
偈頌一百六十首  其三七 釋宗杲 
何似生，莫妄想。直饒透出古今，也是猢猻伎倆。
偈頌一百六十首  其三八 釋宗杲 
生是死之生，死是生之死。兩路坦然平，無彼復無此。既無生死，又無彼此。明明百草頭，明明祖師意。
偈頌一百六十首  其三九 釋宗杲 
如天普蓋，似地普擎。一念相應，一時清凈。
偈頌一百六十首  其四○ 釋宗杲 
法是常法，道是常道。拶破面門，點即不到。
偈頌一百六十首  其四一 釋宗杲 
四月十五這公案，七月十五方結絕。即今這裏許多人，人人有理難分雪。
偈頌一百六十首  其四二 釋宗杲 
拆去東籬，補起西壁。徑山門下，全無準的。有店的，誰委悉。僧堂覷破香積廚，鴟吻咬殺佛殿脊。
偈頌一百六十首  其四三 釋宗杲 
秋江清淺時，白露和煙島。良哉觀世音，全身入荒草。
偈頌一百六十首  其四四 釋宗杲 
處處真，處處真，塵塵盡是本來人。真實說時聲不現，正體堂堂沒卻身。
偈頌一百六十首  其四五 釋宗杲 
三箇與四箇，七箇與八箇。數目甚分明，無人數得過。既是數目分明，爲甚麽無人數得過。道士著白襴，且非真措大。
偈頌一百六十首  其四六 釋宗杲 
一喝分賓主，照用一時行。要會箇中意，日午打三更。
偈頌一百六十首  其四七 釋宗杲 
新歲擊新鼓，普施新法雨。萬物盡從新，一一就規矩。普賢大士欣歡，乘時打開門戶。放出白象王，遍地無尋處。唯有這箇，不屬故新。等閑開口，吞卻法身。千年桃核裏，元是舊時仁。
偈頌一百六十首  其四八 釋宗杲 
今朝正月半，有則舊公案。點起數碗燈，打鼓普請看。
偈頌一百六十首  其四九 釋宗杲 
投子下繩床，今朝爲舉揚。驢前馬後漢，切忌亂承當。
偈頌一百六十首  其五○ 釋宗杲 
無邊剎境，自他不隔於毫端。十世古今，始終不離於當念。丈夫自有衝天志，休向如來行處行。
偈頌一百六十首  其五一 釋宗杲 
驅耕夫之牛，奪饑人之食。趯翻大海水，拳倒須彌盧。生擒虎兕，活捉獰龍，猶未是衲僧本分事。
偈頌一百六十首  其五二 釋宗杲 
觀音妙智力，能救世間苦。百華開爛熳，覷見沒可睹。
偈頌一百六十首  其五三 釋宗杲 
大家潑一杓惡水，洗滌如來凈邊垢。垢盡衆生煩惱除，狐貍便作師子吼。
偈頌一百六十首  其五四 釋宗杲 
法身報身化身，咄哉魍魎妖精。三眼國中逢著，笑殺無位真人。
偈頌一百六十首  其五五 釋宗杲 
棒打石人頭，曝曝論實事。不用作禪會，不用作道會。
偈頌一百六十首  其五六 釋宗杲 
二尊宿，一人粗似丘山，一人細如米末。雖然粗細不同，稱來輕重恰好。徑山今日內實告報，汝等諸人切忌鑽龜打瓦。
偈頌一百六十首  其五七 釋宗杲 
山前一片閑田地，元來記得在。叉手叮嚀問祖翁，只爲契券不分明。幾度賣來還自買，難爲牙保人，爲憐松竹引清風。
偈頌一百六十首  其五八 釋宗杲 
即念離念，覺與非覺。有心無心，若善若惡。攪成一塊，將錯就錯。
偈頌一百六十首  其五九 釋宗杲 
摩竭提國猶在半途，少室峰前全無巴鼻。談玄說妙好肉剜瘡，舉古明今拋沙撒土。
偈頌一百六十首  其六○ 釋宗杲 
南泉無過，口能招禍。趙州禮拜，草賊大敗。徑山不管，結案據款。文殊普賢，且過一邊。
偈頌一百六十首  其六一 釋宗杲 
百二十日夏，日日無空缺。露柱逞神通，燈籠呈醜拙。徹不徹，卻來棒頭爲汝決。
偈頌一百六十首  其六二 釋宗杲 
國清才子貴，家富小兒嬌。大家出隻手，彼此不相饒。
偈頌一百六十首  其六三 釋宗杲 
鎮州蘿蔔從來大，青州布衫斤兩明。衲子聚頭求的旨，卻似蚊虻咬鐵釘。
偈頌一百六十首  其六四 釋宗杲 
今朝四月初一，衲僧放楖栗。雖然不許默照，須要人人面壁。
偈頌一百六十首  其六五 釋宗杲 
芭蕉無耳聞雷開，葵華無眼隨日轉。釋迦老子亦無生，每歲今朝浴一遍。
偈頌一百六十首  其六六 釋宗杲 
文殊三處安居，誌公不是閑和尚。迦葉欲行正令，未免眼前見鬼。
偈頌一百六十首  其六七 釋宗杲 
今朝又是端千節，文殊善財忙不徹。殺人活人藥不靈，自添腦後三斤鐵。觀音妙智力，能救世間苦。是甚麽，鐵蛇鑽入土。
偈頌一百六十首  其六八 釋宗杲 
馬師仲冬嚴寒，國一孟夏漸熱。雖然寒熱不同，彼此不失時節。
偈頌一百六十首  其六九 釋宗杲 
高在絕頂，富在福嚴。樂在天堂，苦在地獄。誰知席帽下，元是昔愁容的。
偈頌一百六十首  其七○ 釋宗杲 
相逢不拈出，舉意便知有。巍巍不動尊，腳不離地走。依稀似曲纔堪聽，又被風吹別調中。
偈頌一百六十首  其七一 釋宗杲 
丹霞燒木佛，院主眉鬚落。烏飛毛墜，魚行水濁。要識真麒麟，只有一隻角。
偈頌一百六十首  其七二 釋宗杲 
一年三百六十日，今朝又是從頭起。人人有箇主人公，水牛銜卻老鼠尾。深沙歡，那吒喜。佛殿走出門去，僧堂撞入廚庫裏。
偈頌一百六十首  其七三 釋宗杲 
黄龍此語蓋天地，從來縝密不通風。後昆隨例承其響，總道貓兒解捉蟲。
偈頌一百六十首  其七四 釋宗杲 
平常無生句，妙玄無私句，體明無盡句。一鏃破三關，他家有本據。
偈頌一百六十首  其七五 釋宗杲 
一人只知看雨，一人只知指雨。子細檢點將來，大似釘椿搖櫓。
偈頌一百六十首  其七六 釋宗杲 
今朝二月二十，又是清明寒食。靈雲不見桃華，爭信曲中有直。是曲耶，是直耶，多虛不如少實。
偈頌一百六十首  其七七 釋宗杲 
結夏方得五日，露柱卻知端的。勃跳撞入燈籠，普爲諸人入室。
偈頌一百六十首  其七八 釋宗杲 
如人持尺量虛空，復有隨行計其數。虛空邊際不可得，吾君壽量亦如是。
偈頌一百六十首  其七九 釋宗杲 
今朝五月五，天降沛然雨。艾人與門神，聚頭相耳語。雪竇禪師來，一口吞佛祖。
偈頌一百六十首  其八○ 釋宗杲 
一箇驢鳴兩箇賊，堪與諸方爲軌則。正賊草賊不須論，大施門開無壅塞。
偈頌一百六十首  其八一 釋宗杲 
已著槽廠，將錯就錯。騎卻聖僧，不妨快樂。龍象蹴蹋，非驢所作。堪笑諸方，妄生穿鑿。休穿鑿，祥麟只有一隻角。
偈頌一百六十首  其八二 釋宗杲 
今朝七月五，打鼓普請看。萬里無片雲，猶欠一大半。
偈頌一百六十首  其八三 釋宗杲 
久雨不最，纔晴又雨。天道變化，萬物得所。雲門老漢，不在裏許。
偈頌一百六十首  其八四 釋宗杲 
皎潔一輪，寒光萬里。靈利者葉落知秋，傝䢆者忠言逆耳。休不休，已不已，小釋迦有陷虎之機，老大蟲卻無牙齒。當時一蹋豈造次，驀然倒地非偶爾。
偈頌一百六十首  其八五 釋宗杲 
趙州東院西，密室爛如泥。竇八布衫穿，赤土畫簸箕。簷頭雨滴滴，雞向五更啼。
偈頌一百六十首  其八六 釋宗杲 
昨朝殘臘盡，今日賀新年。虎逐牛方急，東君令已行。瑞雪已鋪銀世界，大家攜手普賢門。
偈頌一百六十首  其八七 釋宗杲 
妙喜與師兄，俱是圜悟子。妙喜移住徑山，師兄遷來在此。雖與師兄同條生，不與師兄同條死。八兩與半斤，青紅對碧紫。師兄解唱泥牛吼，師弟寧忘木馬嘶。豁開頂上活人眼，鄮山山下是真歸。
偈頌一百六十首  其八八 釋宗杲 
達磨不來東土，二祖不住西天。人人常光現前，箇箇壁立萬仞。
偈頌一百六十首  其八九 釋宗杲 
善法堂前瑞氣新，天書來自九重城。唯憑一句無私語，上祝吾皇億萬春。
偈頌一百六十首  其九○ 釋宗杲 
今朝三月十五，已得如膏之雨。農夫鼓腹歌謠，萬象森羅起舞。
偈頌一百六十首  其九一 釋宗杲 
佛子住此地，則是佛受用。常在於其中，經行及坐臥。
偈頌一百六十首  其九二 釋宗杲 
文遠在驢糞中過夏，面赤不如語直。趙州貪他小利，贏得箇餬餅。檢點將來，也是普州人送賊。鵝王擇乳，素非鴨類。
偈頌一百六十首  其九三 釋宗杲 
正說知見時，知見即是心。當心即知見，知見即如今。
偈頌一百六十首  其九四 釋宗杲 
萬里無寸草，出門便是草，各自有公據。有公據，何拘束，清風月下守株人，涼兔漸遙春草綠。
偈頌一百六十首  其九五 釋宗杲 
人有心看月，月無心照人。有無成一片，方始得惺惺。
偈頌一百六十首  其九六 釋宗杲 
纔方八月中秋，又是九月十五。唯有這箇不遷，一衆耳聞目睹。
偈頌一百六十首  其九七 釋宗杲 
一二三四五，五四三二一。返覆數千回，總不出今日。霜風刮地來，法身赤骨𩪸。
偈頌一百六十首  其九八 釋宗杲 
去是住時因，住是去時果。去住與果因，無可無不可。
偈頌一百六十首  其九九 釋宗杲 
心同虛空界，示等虛空法。證得虛空時，無是無非法。
偈頌一百六十首  其一○○ 釋宗杲 
今朝又是五月五，大鬼拍手小鬼舞。驀然撞著桃符神，兩手椎胸叫冤苦。艾人云：休叫苦，只有一處堪回互。回互不回互，回而更相涉，不爾依位住。
偈頌一百六十首  其一○一 釋宗杲 
今朝又是六月半，記得一則舊公案。拄杖子吞卻法身，露柱在傍偷眼看。看不看，拈起秦時𨍏轢鑽。萬別與千差，吾道一以貫。
偈頌一百六十首  其一○二 釋宗杲 
一百二十日禁足，三十五日在外走。熨斗煎茶銚不同，泥牛解作師子吼。今朝法歲已周圓，拈得鼻孔失卻口。以大圓覺爲伽藍，七七依前四十九。
偈頌一百六十首  其一○三 釋宗杲 
秋江清淺時，白露和煙島。良哉觀世音，春身入荒草。在荒草，不須討。不識大歌妻，元來是嫂嫂。
偈頌一百六十首  其一○四 釋宗杲 
門外春將半，山房總不知。可憐拄杖子，暗裏自抽枝。
偈頌一百六十首  其一○五 釋宗杲 
乾峰洗面摸著鼻，雲門喫飯咬著沙。二人驀地相逢著，元來卻是舊讎家。
偈頌一百六十首  其一○六 釋宗杲 
撲落非他物，縱橫不是塵。山河及大地，全露法王身。
偈頌一百六十首  其一○八 釋宗杲 
十方法界至人口，法界所有即其舌。只憑此口與舌頭，祝吾君壽無間歇。億萬斯年注福源，如海滉漾永不竭。師子窟內產狻猊，鸑鷟定出丹山穴。爲瑞爲祥遍九垓，草木昆蟲盡歡悅。稽首不可思議事，喻若衆星拱明月。故今宣暢妙伽陀，第一義中真實說。
偈頌一百六十首  其一○九 釋宗杲 
一別二十年，驀地又相見。如百煉精金，始終色不變。請我轉法輪，增長菩提願。直下絕狐疑，便悟本來面。
偈頌一百六十首  其一一○ 釋宗杲 
老胡九年話墮，可惜當時放過。致令默照之徒，鬼窟長年打坐。這一箇，那一箇，更一箇。雖然苦口叮嚀，卻似樹頭風過。
偈頌一百六十首  其一一一 釋宗杲 
一年一度解，一年一度結。只是這箇事，何須更多說。不多說，蹋著秤鎚硬似鐵。
偈頌一百六十首  其一一二 釋宗杲 
有句無句，如藤倚樹。孟八郎漢，便恁麽去。機不到，語不副。眼裏著得百千萬億須彌山，耳裏著得無量無邊香水海。機副語語投機，眼裏著沙不得，耳裏著水不得。
偈頌一百六十首  其一一三 釋宗杲 
南泉放倒，雲門扶起。放倒扶起，有賓有主。明眼衲僧商量，切忌別作道理。
偈頌一百六十首  其一一四 釋宗杲 
諸法本來絕待，觸目且拘礙。只因斷臂覓心，便有人求懺罪。無文印子既成，付法傳衣廝賴。致令盧老黄梅，墜石腰間舂碓。將謂有法與人，問著卻言不會。引得後代兒孫，盡作韓獹逐塊。雖欲扶豎宗乘，奈何東倒西傫。子細檢點將來，直是令人叵耐。若也盡令而行，一擊須教粉碎。有時靜坐思量，就中也有可愛。深沙共脩羅結親，金剛與土地指背。
偈頌一百六十首  其一一五 釋宗杲 
細不通風，大通車馬。突出當陽，孰辨真假。虛空有欛柄，無手人能把。跛驢蹋倒摘茶輪，草菴卸下瑠璃瓦。
偈頌一百六十首  其一一六 釋宗杲 
洞山萬里一條鐵，瀏陽一擊百雜碎。雲門關字常現前，翠巖眉毛在不在。
偈頌一百六十首  其一一七 釋宗杲 
法法本來法，無法無非法。何於一法中，有法有不法。
偈頌一百六十首  其一一八 釋宗杲 
或是或非人不識，逆行順行天莫測。隔山人唱鷓鴣詞，錯認胡笳十八拍。
偈頌一百六十首  其一一九 釋宗杲 
荆棘林中善卷舒，更於驪頷探神珠。南山鼈鼻活拈得，乘興猶來捋虎鬚。
偈頌一百六十首  其一二○ 釋宗杲 
休誇棒下無生忍，撥置當陽掣電機。未屙已前驀提得，一擊自然亡所知。
偈頌一百六十首  其一二一 釋宗杲 
多時不說禪，口邊生白醭。大衆苦相煎，便登曲隸彔木。匪論五家宗，不引傳燈錄。纔開兩片皮，業因招薄福。釋迦乾屎橛，達磨老臭禿。一人曲說直，一人直說曲。口裏水漉漉，似恁出家兒，定滅瞿曇族。臘月三十朝，大笑卻成哭。
偈頌一百六十首  其一二二 釋宗杲 
香嚴透語滲漏，被語言縛殺。石霜透情滲漏，被情識使殺。曹山透見滲漏，被用聞覺知惑殺。
偈頌一百六十首  其一二三 釋宗杲 
這僧有頭無尾，明招有尾無頭。若人道得頭尾圓全句，雲門與爾拄杖子。
偈頌一百六十首  其一二四 釋宗杲 
三十年來弄馬騎，今朝卻被驢兒攧。就地拾得麗水金，拈起卻是新羅鐵。報諸人，別不別。夜來雪壓雲門，凍得烏龜成鼈。
偈頌一百六十首  其一二五 釋宗杲 
今夜喚明朝作來年，明朝喚今夜作去歲。即稱來年今夜合來，既號去歲明朝合去。來年今夜不見來，去歲明朝定不去。既不來，又不去，業識茫茫無本據。大圓鏡裏絕纖塵，箇中豈著閑家具。是則是，別又別，爍迦晃破秋天月。龐公不昧本來身，大似飛龍成跛鼈。爾諸人，瞥不瞥，靈利漢須看時節。五九盡處又逢春，衲僧腦後三斤鐵。
偈頌一百六十首  其一二六 釋宗杲 
夜來兔子趕大蟲，天明走入無何有。月下珊瑚長數枝，萬象森羅齊稽首。拄杖子，不唧𠺕，渠儂卻善分妍醜。李公爛醉絕倒時，元是張公喫村酒。報諸人，急回首，切忌癡狂外邊走。
偈頌一百六十首  其一二七 釋宗杲 
俊鷂不打籬邊兔，猛虎終不食伏肉。毛頭星現北斗前，把斷天關幷地軸。
偈頌一百六十首  其一二八 釋宗杲 
福城東有大長者，居福城東海嶼上。於不思議塵劫中，承事供養無數佛。善哉長者世希有，如優曇華時一現。發啟廣大真實心，創無佛處阿蘭若。若昔智人建梵剎，折草插地即成就。此心堅固等須彌，或讚或毀不搖動。魔王軍衆數甚多，睹茲殊勝自摧伏。長者視身如浮雲，變滅須臾不長久。當生佛國時節來，撒手便行不回顧。有子遵義起其家，志願身心俱及第。仁者則壽語不誣，當知今亦未嘗死。我來居是阿蘭若，不見長者生遺恨。故說此偈聊發揚，同住如來寂滅海。
偈頌一百六十首  其一二九 釋宗杲 
以字不成八字非，爍迦羅眼不能窺。一毛頭上重拈出，忿怒那吒失卻威。
偈頌一百六十首  其一三○ 釋宗杲 
心空及第無階級，直下忘懷罪性空。一念廓然三際斷，千差萬別盡圓通。
偈頌一百六十首  其一三一 釋宗杲 
針鋒頭上透天關，著意忘懷兩不堪。直下早踰千萬劫，即今成佛未同參。
偈頌一百六十首  其一三二 釋宗杲 
普賢身相無有二，八萬四千毛孔剎。一一毛孔一如來，一一如來一塔廟。舍利堅固金剛身，虛空可壞此不朽。女子陳氏報劬勞，一一塔廟一瞻禮。滿足八萬四千拜，盡諸毛孔無有有遺。所獲功德不可量，正與普賢行願等。用嚴數父及慈母，遍及法界諸有情。永離苦海證菩提，悉得心空超彼岸。
偈頌一百六十首  其一三三 釋宗杲 
插一枝草建梵剎，破妄想塵出經卷。饒益廣大諸有情，成就無邊希有事。
偈頌一百六十首  其一三四 釋宗杲 
昨日夢說禪，如今禪說夢。夢時夢如今說底，說時說昨日夢底。昨日合眼夢，如今開眼夢。諸人總在夢中聽，雲門復說夢中夢。驢唇先生開中笑，阿脩羅王打勃跳。海神失卻夜明珠，擘破彌盧穿七竅。三人上座請談禪，平地無風浪拍天。禪禪，不用思量卜度，非干文字語言。仰之彌高，鑽之彌堅。巖頭剗之則曰是句非句，臨濟用之則曰三要三玄。禪禪，吞卻栗棘蓬，透發金剛圓。夢裏明明有六趣，覺後空空無大千。
偈頌一百六十首  其一三五 釋宗杲  衡山
衲僧相見莫疑猜，布袋結頭今日開。露柱著衫南嶽去，燈籠脫帽上天台。只有雲門木上座，終年無去亦無來。有時獨靠古屏畔，覷破門前下馬臺。
偈頌一百六十首  其一三六 釋宗杲  衡山
舉一不得舉二，放過一著落在第二。遇貴則賤，遇賤則貴。築著磕著，沒處回避。南嶽天台去路通，君向西兮我向東，風從虎兮雲從龍。拈起簸箕別處舂，熨斗煎茶銚不同。
偈頌一百六十首  其一三七 釋宗杲 
真生無可生，真滅無可滅。寂滅忽現前，蝦蟆吞卻月。
偈頌一百六十首  其一三八 釋宗杲 
今早又風起，鬧處莫插觜。觸著閻羅王，带累陰司鬼。
偈頌一百六十首  其一三九 釋宗杲 
俱劄普，日輪午。李將軍，射石虎。雖然透過那邊，枉發千鈞之弩。
偈頌一百六十首  其一四○ 釋宗杲 
無路是趙州，老將足機籌。關南幷塞北，當下一時收。
偈頌一百六十首  其一四一 釋宗杲 
庭前柏樹子，今日重新舉。打破趙州關，特地尋言語。
偈頌一百六十首  其一四二 釋宗杲 
聊聞舉著便承當，好肉無端已剜瘡。著眼機輪上頭看，方知兩兩不成雙。
偈頌一百六十首  其一四三 釋宗杲 
徹骨徹髓道一句，三要三玄絕遮護。竺乾四七例皆迷，震旦二三渾未悟。我說是言非正邪，當機覿面休回互。殷勤爲報雲臺公，俊鷹不打籬邊兔。
偈頌一百六十首  其一四四 釋宗杲 
即心即佛莫妄求，非心非佛休別討。紅爐焰上雪華飛，一點清涼除熱惱。
偈頌一百六十首  其一四五 釋宗杲 
行不到處說不難，說不到處行不難。行說難到不難到，拈卻門前大案山。
偈頌一百六十首  其一四六 釋宗杲 
這僧問趙州，趙州答趙州。得人一馬，還人一牛。人平不語，水平不流。受恩深處宜先退，得意濃時便好休。
偈頌一百六十首  其一四七 釋宗杲 
冤有頭，債有主。偶因失腳倒地，至今怨入骨髓。
偈頌一百六十首  其一四八 釋宗杲 
妄心顛倒造諸業，回趣真乘即懺摩。真妄兩頭俱透脫，海南東畔是新羅。
偈頌一百六十首  其一四九 釋宗杲 
不落與不昧，半明兼半晦。不昧與不落，兩頭空索索。五百生前箇野狐，而今冷地謾追呼。座中既有江南客，休向罇前唱鷓鴣。
偈頌一百六十首  其一五○ 釋宗杲 
生也不道，死也不道。公案兩重，一狀領到。露刃吹毛，截斷綱要。脫卻鶻臭衫，拈了炙臘脂帽，大坐當軒氣浩浩。
偈頌一百六十首  其一五一 釋宗杲 
丹霞燒卻木佛，翠微供養羅漢。一人左手擡，一人右手按。賓主既歷然，吾道一以貫。師子獨游行，豈復求侶伴。團圞擘不開，打鼓普請看。雖不直分文，傾國不肯換。
偈頌一百六十首  其一五二 釋宗杲 
一二三四五，虛空闕處補。五四三二一，當門書大吉。好手揮斤去鼻泥，衲僧機妙安能識。驀然識，百草頭邊露消息。
偈頌一百六十首  其一五三 釋宗杲 
念七念七，全無消息。背看分明，正觀難識。
偈頌一百六十首  其一五四 釋宗杲 
白的的，清寥寥。水不能濡，火不能燒。
偈頌一百六十首  其一五五 釋宗杲 
千靈萬聖，萬聖千靈。莫順人情，吉凶上卦。
偈頌一百六十首  其一五六 釋宗杲 
大根大器大丈夫，不越一念了大事。三世諸佛立下風，此人堪作如來使。
偈頌一百六十首  其一五七 釋宗杲 
清凈慈門剎塵數，共生如來一妙相。一一諸相莫不然，是故見者無厭足。
偈頌一百六十首  其一五八 釋宗杲 
舉頭忽睹明星現，因茲眼病見空華。今日還渠舊光彩，碧眸炯炯照塵沙。
偈頌一百六十首  其一五九 釋宗杲 
夷門昔日呈家醜，拈出無邊栗棘蓬。今日甌峰孤頂上，幸然無事又相逢。
偈頌一百六十首  其一六○ 釋宗杲 
差之毫釐，失之千里。孟春猶寒，終而復始。釋迦老子是繫驢橛，一大藏教是破故紙。如我按指，海印發光。汝暫舉心，塵勞先起。
偈頌一百六十首  其一六一 釋宗杲 
百雜碎，沒縫罅。明眼衲僧，盲聾瘖啞。金剛水際藏身，非非想天走馬。
頌古一百二十一首  其一 釋宗杲 
利刃有蜜不須舐，蠱毒之家水莫嘗。不舐不嘗俱不犯，端然衣錦自還鄉。
頌古一百二十一首  其二 釋宗杲 
老漢纔生便著忙，周行七步似顛狂。賺他無限癡男女，開眼堂堂入鑊湯。
頌古一百二十一首  其三 釋宗杲 
拈起一枝華，風流出當家。若言付心法，天下事如麻。
頌古一百二十一首  其四 釋宗杲 
兩處牢關擊不通，纖塵不動自乖宗。忽然業鏡使雜碎，黄面矍曇失卻蹤。
頌古一百二十一首  其五 釋宗杲 
金鼇一掣滄溟竭，徒自悠悠泛小舟。今日煙波無可釣，不須新月更爲鉤。
頌古一百二十一首  其六 釋宗杲 
覓心無處更何安，嚼啐通紅鐵一團。從使眼開張意氣，爭如不受老胡謾。
頌古一百二十一首  其七 釋宗杲 
出得出不得，是定非正定。罔明與文殊，喪卻窮性命。
頌古一百二十一首  其八 釋宗杲 
見得分明識得親，舉來猶自涉塗程。直饒不犯毫芒者，也是拈䭔舐指人。
頌古一百二十一首  其九 釋宗杲 
馬駒喝喪家風，四海從茲信息通。烈火焰中撈得月，巍巍獨坐大雄峰。
頌古一百二十一首  其一○ 釋宗杲 
啞子得夢與誰說，起來相尋眼麻彌。已向人前輸肺腑，從教他自覓便宜。
頌古一百二十一首  其一一 釋宗杲 
若將此語定綱宗，孤負明招獨眼龍。笑裏忽分泥水路，方知千里共同風。
頌古一百二十一首  其一二 釋宗杲 
第七菸菟沒尾巴，食牛之氣已堪誇。叢林悱悱爭唇吻，幾箇行人得到家。
頌古一百二十一首  其一三 釋宗杲 
倒腹傾腸說向君，不知何物尚沈吟。而今便好猛提取，付與世間無事人。
頌古一百二十一首  其一四 釋宗杲 
雨散雲收後，崔嵬數十峰。倚欄頻顧望，回首與誰同。
頌古一百二十一首  其一五 釋宗杲 
身上著衣方免寒，口邊說食終不飽。大唐國裏老婆禪，今日爲君注破了。
頌古一百二十一首  其一六 釋宗杲 
入門便喝，全無巴鼻。引得兒孫，弄粥飯氣。
頌古一百二十一首  其一七 釋宗杲 
昧卻當陽箇一著，牽來拽去互施呈。不知除卻王維手，更有何人畫得成。
頌古一百二十一首  其一八 釋宗杲 
五月五日午時書，赤口毒舌盡消除。更饒急急如律令，不須門上畫蜘蛛。
頌古一百二十一首  其一九 釋宗杲 
腦後見腮村僧，大開眼了作夢。雖然趁得老鼠，一棒打破油甕。
頌古一百二十一首  其二○ 釋宗杲 
一人眼似鼓槌，一人頭如木杓。兩箇老不識羞，至今無處安著。
頌古一百二十一首  其二一 釋宗杲 
勸君不用苦勞神，喚作平常轉不親。冷淡全然沒滋味，一回舉起一回新。
頌古一百二十一首  其二二 釋宗杲 
使得十二時辰，呼來卻教且去。倚官挾勢欺人，茫茫無本可據。
頌古一百二十一首  其二三 釋宗杲 
深淺聊將拄杖探，忽然平地起波瀾。傾湫倒嶽驚天地，到海方知徹底乾。
頌古一百二十一首  其二四 釋宗杲 
好一殿功德，總是過去佛。百福相嚴身，不使栴檀刻。日日香煙夜夜燈，看來當甚乾蘿葡。
頌古一百二十一首  其二五 釋宗杲 
禾黎不陽艷，競栽桃李春。翻令力耕者，半作賣華人。
頌古一百二十一首  其二六 釋宗杲 
天下禪和說勘破，爭知趙州已話墮。引得兒孫不丈夫，人人點過冷地臥。
頌古一百二十一首  其二七 釋宗杲 
度體裁衣，量水打碓。毫髪差，且居門外。
頌古一百二十一首  其二八 釋宗杲 
飋飋風松，蕭蕭雨檜。師子咬人，韓獹逐瑰。
頌古一百二十一首  其二九 釋宗杲 
趙州有密語，文遠不覆藏。演出大藏教，功德實難量。
頌古一百二十一首  其三○ 釋宗杲 
一正一邪，一倒一起。文選趙州，靴裏動指。
頌古一百二十一首  其三一 釋宗杲 
文遠修行不落空，時時瞻禮紫金容。趙州拄杖雖然短，腦後圓光又一重。
頌古一百二十一首  其三二 釋宗杲 
有問狗佛性，趙州答曰無。言下滅胡族，猶爲不丈夫。
頌古一百二十一首  其三三 釋宗杲 
九十七種妙相，顧陸筆端難狀。趙州眼目精明，覷見心肝五藏。
頌古一百二十一首  其三四 釋宗杲 
青州七斤衫，盡力提不起。打破趙州關，總是自家底。
頌古一百二十一首  其三五 釋宗杲 
參見南泉王老師，鎮州蘿蔔更無私。拈來塞斷是非口，雪曲陽春非楚詞。
頌古一百二十一首  其三六 釋宗杲 
有佛處不得住，生鐵稱鎚被蟲蛀。無佛處急走過，撞著嵩山破竈墮。三十里外莫錯舉，兩箇石人相耳語。恁麽則不去也，此語已行遍天下。摘楊華，摘楊華，唵嚤呢噠哩吽㗶吒。
頌古一百二十一首  其三七 釋宗杲 
塗路波吒數十州，傳言送語當風流。不知腳下泥生刺，蹋著錐人腳指頭。
頌古一百二十一首  其三八 釋宗杲 
直饒釘得遮一縫，點檢將來非好手。可憐兩箇禪翁，卻向俗人說家醜。
頌古一百二十一首  其三九 釋宗杲 
鑿壞十方常住地，三錢使盡露尸骸。羅山古佛雖靈驗，未免將身一處埋。
頌古一百二十一首  其四○ 釋宗杲 
出門握手話分攜，古路迢迢去莫追。卻笑波心遺劍者，區區空記刻舟時。
頌古一百二十一首  其四一 釋宗杲 
一挝塗毒聞皆喪，身在其總不知。八十翁翁入場屋，真誠不是小兒嬉。
頌古一百二十一首  其四二 釋宗杲 
鐘聲披起鬰多羅，碧眼胡兒不奈何。一箭雙雕隨手落，拈來元是柵中鵝。
頌古一百二十一首  其四三 釋宗杲 
入門便棒，郎當不少。依而行之，胡麻廝繳。
頌古一百二十一首  其四四 釋宗杲 
不落不昧，石頭土塊。驀路相逢，銀山粉碎。拍手呵呵笑一場，明州有箇憨布袋。
頌古一百二十一首  其四五 釋宗杲 
俊哉一躍透重淵，霹靂追之去不還。卻笑龍門燒尾者，依前點額在波瀾。
頌古一百二十一首  其四六 釋宗杲 
南泉打破閑家具，浩浩諸方作話看。今日爲君重舉過，明明歷歷不顢頇。
頌古一百二十一首  其四七 釋宗杲 
背觸非遮護，明明直舉揚。吹毛雖不動，遍地是刀槍。
頌古一百二十一首  其四八 釋宗杲 
瑞巖宸風，喚主人公。昨夜南山，虎咬大蟲。
頌古一百二十一首  其四九 釋宗杲 
鏌鋣在握，天魔膽落。明眼衲僧，休便卜度。
頌古一百二十一首  其五○ 釋宗杲 
丹山生鸑鷟，師子彥狻猊。棒下摩醯眼，徒誇第一機。
頌古一百二十一首  其五一 釋宗杲 
對衆全提摩竭令，豈是閑開兩片皮。喝下瞎驢成隊走，夢中推倒五須彌。
頌古一百二十一首  其五二 釋宗杲 
暗中攜手上高山，及至天明各自行。無限中塗未歸客，明明開眼墮深坑。
頌古一百二十一首  其五三 釋宗杲 
陽焰何曾能止渴，畫餅幾時充得饑。勸君不用栽荆棘，後代兒孫惹著衣。
頌古一百二十一首  其五四 釋宗杲 
眼中無翳休挑刮，鏡上無塵不用磨。信腳出門行大路，橫擔拄杖唱山歌。
頌古一百二十一首  其五五 釋宗杲 
好箇話端，阿誰解舉。舉得十分，未敢相許。
頌古一百二十一首  其五六 釋宗杲 
全死中全活，全活中全死。一箇訝郎當，一箇福建子。
頌古一百二十一首  其五七 釋宗杲 
境話會來雖未是，卻問如今作麽生。清涼元本鼻頭直，夾山依舊兩眉橫。
頌古一百二十一首  其五八 釋宗杲 
睦州擔板，那容眨眼。闊狹短長，不須增減。
頌古一百二十一首  其五九 釋宗杲 
一氣轉一大藏教，頓漸偏圓權與實。無邊妙義炳然彰，元來一字也不識。
頌古一百二十一首  其六○ 釋宗杲 
以平報不平，王法本無親。臨濟雖明眼，也是黄龍精。
頌古一百二十一首  其六一 釋宗杲 
先師會裏呈真處，臨濟堂前喫菜時。連此三回露拴索，咄這緣臺盤乞兒。
頌古一百二十一首  其六二 釋宗杲 
夜半明星當午現，愚夫猶待曉雞鳴。可憐自屎不知臭，又欲重新拈似人。
頌古一百二十一首  其六三 釋宗杲 
提起須彌第一槌，電光石火太遲遲。象王行處狐蹤絕，師子咆哮百獸危。
頌古一百二十一首  其六四 釋宗杲 
和尚不赴堂，莊主謝臨屈。一字入公門，九牛撤不出。
頌古一百二十一首  其六五 釋宗杲 
祖父田園都賣了，四邊界至不曾留。奈何猶有中心樹，惱亂春風卒未休。
頌古一百二十一首  其六六 釋宗杲 
新婦騎驢阿家牽，步步相隨不著鞭。歸到畫堂人不識，從今嬾更出門前。
頌古一百二十一首  其六七 釋宗杲 
猛焰不容蚊蚋泊，大海那能宿死屍。任是三頭幷六臂，望風無不竪降旗。
頌古一百二十一首  其六八 釋宗杲 
雲門乾屎橛，全超法報化。無事出山游，百錢杖頭掛。
頌古一百二十一首  其六九 釋宗杲 
巍巍一座大彌盧，荷負非干氣力粗。縱使不隨言語會，卻來當面受塗糊。
頌古一百二十一首  其七○ 釋宗杲 
問佛如何是，宗師即便酬。稱鎚將鋸解，言外度迷流。
頌古一百二十一首  其七一 釋宗杲 
古廟裏頭回避得，紙錢堆畔暗嗟吁。閑神野鬼皆驚怕，只爲渠儂識梵書。
頌古一百二十一首  其七二 釋宗杲 
望州烏石與僧堂，業識茫茫不可當。提起衲僧拄杖子，五湖四海沸如湯。
頌古一百二十一首  其七三 釋宗杲 
癡人面前休說夢，生鐵團上須尋縫。明明說與卻佯聾，只管外邊閑打鬨。
頌古一百二十一首  其七四 釋宗杲 
移身不移步，移步不移身。走卻金師子，捉得玉麒麟。
頌古一百二十一首  其七五 釋宗杲 
總道見桃華悟道，此語不知還是無。茫茫宇宙人無數，那箇男兒是丈夫。
頌古一百二十一首  其七六 釋宗杲 
打破鬼門關，日輪正當午。一箭中紅心，大地無寸土。
頌古一百二十一首  其七七 釋宗杲 
言無展事，語不投機。承言者喪，滯句者迷。逢人不得錯舉。
頌古一百二十一首  其七八 釋宗杲 
奪得驪珠即便回，小根魔子盡疑猜。拈來拋向洪波裏，撒手大家空去來。
頌古一百二十一首  其七九 釋宗杲 
忽爾出門先見路，纔方洗腳便登船。神仙祕訣真堪惜，父子雖親不可傳。
頌古一百二十一首  其八○ 釋宗杲 
有禮有樂，有唱有酬。人平不語，水平不流。
頌古一百二十一首  其八一 釋宗杲 
瞎驢一跳衆皆驚，正法那堪付與人。三要三玄俱喪盡，堂堂擺手出重城。
頌古一百二十一首  其八二 釋宗杲 
撦破雲門一柄扇，拗折乾峰一條棒。二三千處管絃樓，四五百條華柳巷。
頌古一百二十一首  其八三 釋宗杲 
見色明心事已差，聞聲悟道更交加。觀音妙智慈悲力，荆棘林生優鉢化。
頌古一百二十一首  其八四 釋宗杲 
剔開金殿鎖，撞動玉樓鐘。泣露千般草，吟風一樣松。
頌古一百二十一首  其八五 釋宗杲 
天地同根伸一問，未曾擡步已亡家。無陰陽處華重發，玉本無瑕卻有瑕。
頌古一百二十一首  其八六 釋宗杲 
玄沙三種病人話，透出雲門六不收。莫待是非來入耳，從前知己返爲讎。
頌古一百二十一首  其八七 釋宗杲 
夫子不識字，達磨不會禪。玄沙無此語，切莫妄流傳。
頌古一百二十一首  其八八 釋宗杲 
赤肉團邊用得親，主賓有理各難伸。兩箇駝子相逢著，世上如今無直人。
頌古一百二十一首  其八九 釋宗杲 
有時笑兮有時哭，悲喜交幷暗催促。此理如何舉同人，斷絃須得鸞膠續。
頌古一百二十一首  其九○ 釋宗杲 
金剛圈，栗棘蓬。玄沙三種病，石鞏一張弓。直截爲君說，新羅在海東。
頌古一百二十一首  其九一 釋宗杲 
楊岐一頭驢，只有三隻腳。潘閬倒騎歸，攧殺黄幡綽。
頌古一百二十一首  其九二 釋宗杲 
老青原，沒縫罅。問佛法，酬米價。差毫釐，成話欛。無面目，得人怕。
頌古一百二十一首  其九三 釋宗杲 
後園驢喫草，一老一不老。驀地撞出來。鬬湊得恰好。
頌古一百二十一首  其九四 釋宗杲 
小魚吞大魚，直路太縈紆。古帆休更問，處處得逢渠。
頌古一百二十一首  其九五 釋宗杲 
五逆聞雷，曾參顔回。一粒豆子，爆出冷灰。
頌古一百二十一首  其九六 釋宗杲 
口是禍門，電激雷奔。娑竭出海，震動乾坤。
頌古一百二十一首  其九七 釋宗杲 
日日日日，時時時時。違時失候，箇老古錐。
頌古一百二十一首  其九八 釋宗杲 
直出直入，當面不識。更擬如何，著甚死急。
頌古一百二十一首  其九九 釋宗杲 
殺人須是殺人漢，當下一刀成兩段。頭臂雖虧劍刃鋒，何似秦時𨍏轢鑽。
頌古一百二十一首  其一○○ 釋宗杲 
十字街頭，現成行貨。擬欲商量，漆桶蹉過。
頌古一百二十一首  其一○一 釋宗杲 
兔角龜毛眼裏栽，鐵山當面勢崔嵬。東西南北無門入，曠劫無明當下灰。
頌古一百二十一首  其一○二 釋宗杲 
雲門鑒咦，少有人知。咄，無孔鐵鎚。
頌古一百二十一首  其一○三 釋宗杲  长江
一口吸盡西江水，甲乙丙丁庚戊己。咄咄咄，囉囉哩。
頌古一百二十一首  其一○四 釋宗杲 
燕坐道場經十劫，一一從頭俱漏泄。世間多少守株人，掉棒擬打天邊月。
頌古一百二十一首  其一○五 釋宗杲 
獨坐許誰知，青山對落暉。華須連夜發，莫待曉風吹。
頌古一百二十一首  其一○六 釋宗杲 
荷葉團團團似鏡，菱角尖尖尖似錐。風吹柳絮毛毬走，雨打梨花蛺蝶飛。
頌古一百二十一首  其一○七 釋宗杲 
春至自開華，秋來還落葉。黄面老瞿曇，休搖三寸舌。
頌古一百二十一首  其一○八 釋宗杲 
壁上安燈盞，堂前置酒臺。悶來打三盞，何處得愁來。
頌古一百二十一首  其一○九 釋宗杲 
陝府鐵牛白癩，嘉州大像耳聵。兩箇病痛一般，咄哉漆桶不快。
頌古一百二十一首  其一一○ 釋宗杲 
華陰山前百尺井，中有寒泉徹骨冷。誰家女子來照影，不照其餘照斜領。
頌古一百二十一首  其一一一 釋宗杲 
掌內摩尼曾不顧，誰能護惜孃生袴。浮盃不會老婆禪，直至如今遭點污。
頌古一百二十一首  其一一二 釋宗杲 
電光石火尚猶遲，猗死禪和那得知。轉面回頭擬尋討，夕陽已過綠梢西。
頌古一百二十一首  其一一三 釋宗杲 
眼光爍破四天下，婆子拳頭沒縫罅。當機覿面事如何，猛虎脊梁誰解跨。
頌古一百二十一首  其一一四 釋宗杲 
三世諸佛不知有，老老大在外邊走。眼皮蓋盡五須彌，大洋海裏翻筋斗。狸奴白牯卻知有，瀑布不溜青山走。堪笑無端王老師，錯認簸箕作熨斗。
頌古一百二十一首  其一一五 釋宗杲 
一堆紅焰亘晴空，不問金鍮鐵錫銅。入裏盡教成水去，那容蚊蚋泊其中。
頌古一百二十一首  其一一六 釋宗杲 
崎崎嶇嶇平坦坦，平坦坦處甚崎嶇。驀地跛驢能蹴蹋，抹過追風天馬駒。
頌古一百二十一首  其一一七 釋宗杲 
雲門舉起竹篦，開口知君話墮。上方香積不餐，甘伏食人涕唾。
頌古一百二十一首  其一一八 釋宗杲 
雲門舉起竹篦，禪和切忌針錐。鸞鳳不棲荆棘，𮭗𮭗偏守空池。
頌古一百二十一首  其一一九 釋宗杲 
雲門舉起竹篦，通身带水拕泥。奉報參玄上士，撒手懸崖勿遲。
頌古一百二十一首  其一二○ 釋宗杲 
雲門舉起竹篦，擬議知君亂統。直饒救得眼睛，當下失卻鼻孔。
頌古一百二十一首  其一二一 釋宗杲 
雲門舉起竹篦，露出心肝五臓。可憐猗死禪和，猶自魂飛膽喪。
皇帝在建邸請陞堂偈 釋宗杲 
豁開頂門眼，照徹大千界。既作法中王，於法得自在。
又作偈 釋宗杲 
大根大器大力量，荷擔大事不尋常。一毛頭上通消息，遍界明明不覆藏。
御賜真贊師演成四偈  其一 釋宗杲 
生滅不滅，如水中月。不可攬觸，妙在甄別。
御賜真贊師演成四偈  其二 釋宗杲 
常住不住，是真實義。一幅丹青，輝天鑑地。
御賜真贊師演成四偈  其三 釋宗杲 
圓覺空明，胡來漢現。一點靈光，萬化千變。
御賜真贊師演成四偈  其四 釋宗杲 
隨物現處，廓清寰宇。不動神情，氣吞項羽。
泉州惠安縣迎藏經請小參偈 釋宗杲 
稽首十力大導師，三界獨尊無比況。示現成佛轉法輪，廣演無邊契經海。衆生心想念念殊，所轉法輪亦差別。法輪功德不可量，盡思竭力無能測。有大經卷在一塵，量等三千大千界。世有聰慧明達人，具足天眼悉知見。破塵出經作佛事，不作實與非實想。又以無邊法界空，納在佛身一毛孔。須彌鐵圍及大海，一一包容無迫隘。一毛既爾餘悉然，導師方便亦如是。念念普遍諸毛孔，念念克證金剛慧。念念成就佛菩提，念念滿足普賢願。而不生於戲論心，亦不住於深境界。如夢如幻如水月，如優曇華出世間。如是常轉大經卷，了無能轉所轉者。三世諸佛諸菩薩，聲聞獨覺及天人。地獄修羅鬼畜等，一一皆承此經力。我今復與諸佛子，各生殊勝難遇心。還攝此經一歸塵，安住毘盧法寶藏。
莊泉伯檢察爲先安撫請陞堂偈 釋宗杲 
近來學佛人，少見不顛倒。唯務資談柄，棄大而就小。昧卻直截事，外邊打之遶。畢竟那一著，何曾得分曉。獨有莊居士，真實沒虛矯。斷除煩惱根，烈火燒乾草。心地既安然，魔境豈能擾。任爾鬧浩浩，我常靜悄悄。末後示真歸，如脫破布襖。加趺入禪定，皓月臨清沼。透過生死關，擊碎無價寶。剛正大丈夫，一了一切了。
方敷文請陞堂舉那吒太子因緣 釋宗杲 
骨肉都還父母了，不知那箇是那吒。一毛頭上翻身轉，一一毛頭渾不差。
趙提宮請陞堂偈 釋宗杲 
言前薦得已天涯，句後承當路轉賒。一擊鐵關如粉碎，水天空闊雁行斜。
李參政轉物庵 釋宗杲 
若能轉物，即同如來。咄哉瞿曇，誑諕癡獃。物無自性，我亦非有。轉者爲誰，徒勞心手。知無自性，復是何物。瞥起情塵，捫空揣骨。此菴無作，住者何人。具頂門眼，試辨疏親。
富樞密妙高堂 釋宗杲 
妙高堂，隨所至。牓未懸，落第二。似猛焰，藏蚊蚋。擬承當，生妄計。德雲師，安有作。在別峰，亦寬廓。住佛地，何所旋轉。我作銘，任圖度。
魏侍郎凈心閣 釋宗杲 
偉哉廣大寂滅心，譬如虛空不分別。擬心求凈即染污，況復比倫諸佛土。又如夢中所見物，所見雖有不可取。如是通達無有疑，凈心心義炳然現。是義現矣難測量，超諸色相離言說。過去未來現在世，佛及菩薩與聲聞。一切含識有情類，平等於義如實了。善哉奇特過量人，只以此閣演是義。演已便息隨所緣，亦與夢中無差別。我以父母所生口，說此無上妙伽陀。莊嚴廣大寂滅心，爲諸來者作饒益。
向侍郎無熱軒 釋宗杲 
勇猛精進過量人，號曰薌林大居士。住無變易真實處，而常順行諸佛法。不作世間顛倒業，成辦出世勝方便。而能於此方便中，幻出難思諸境界。復於難思境界中，而現種種殊勝事。華林寶樹咸放光，接影連輝相鑒徹。光色清凈如金剛，世間無有能壞者。又如無熱寶池，四面分流入於海。是海廣大無邊際，不出居士一毛孔。於一毛孔放光明，八萬四千同時發。不勞居士轉舌相，只以此光宣妙法。是法即是此光明，不離是光說此法。大海毛孔亦復爾，此是薌林無熱義。是義如空不可量，一一包羅世間相。我今以此無義語，略爲居士出隻手。佛子來登無熱軒，衆寶妙沙開戶牖。
蔡知縣小庵 釋宗杲 
此庵非小亦非大，堪笑石頭空捏怪。不知法界即此庵，彊謂此庵含法界。而今欲識住庵人，萬象之中獨露身。妙喜爲寫此庵牓，要與太虛爲近鄰。
汪狀元燕坐軒 釋宗杲 
不於三界現身意，棹舉何如憒憒時。寄語軒中燕坐者，好看新月下前谿。
韓司諫樂谷 釋宗杲 
人言至樂在此谷，孰信樂爲谷所移。以樂均施不樂者，方名真樂丈夫兒。
又六湛堂 釋宗杲 
非湛非搖此法源，當機莫厭假名存。直須過量英靈漢，方入無邊廣大門。萬境交羅元不二，六窗晝夜未嘗昏。翻思龐老事無別，擲劍揮空豈有痕。
又同塵庵 釋宗杲 
塵無自性，攬真成立。擬和其光，同亦俱失。外既匪寬，內亦不窒。是義非虛，亦復非實。庵中主人，如玉處石。作如是觀，千載一息。
喻郎中觀我庵 釋宗杲 
萬物備於我，我觀卒未休。智者返觀我，縱橫得自由。
黄智通居士善住庵 釋宗杲 
善住庵中人，從來無所住。只這無住心，便是安身處。
謝紫巖居士 釋宗杲 
紫巖分惠建谿茗，妙喜答以青州衫。得人一牛還一馬，前三三與後三三。
答劉安撫 釋宗杲 
毛錐子上通消息，爭似亡言絕見知。後夜一輪空界月，清光千里共依依。
寄無垢居士 釋宗杲 
上苑玉池方解凍，人間楊柳又垂春。山堂盡日焚香坐，長憶毘耶多口人。
示汪居士 釋宗杲 
一毛頭上無邊剎，決定識情難測量。直下不生邪險見，壺中日月自然長。
示周子充寫華嚴經 釋宗杲 
總別同異，成壞行布。圓融無礙，塵人衆剎。非寬剎入，衆塵非隘。居士筆端，宣暢果海。因源自在，我今說偈。贊揚同證，一真法界。
示了然居士 釋宗杲 
長樂沙坑鄭了然，不依本分要參禪。自言已到無參處，哥羅管爾米疆年。
示韓令人 釋宗杲 
說不到處著一句，風前截斷千差路。超佛越祖只如今，壁立萬仞無回互。
示大悲長老 釋宗杲 
一棒打破生死窟，當時凡聖絕行蹤。返笑趙州心不歇，老來猶自走西東。
示祥雲懿長老 釋宗杲 
奪卻衲僧拄杖，當下便無伎倆。喝下鐵眼忽開，直據千峰頂上。
示鼎需禪人 釋宗杲 
面門竪亞摩醯眼，肘後斜懸奪命符。瞎卻眼，解卻符，趙州東壁掛葫蘆。
示彌光禪人 釋宗杲 
龜毛拈得笑咍咍，一擊萬重關鎖開。慶快平生在今日，孰云千里賺吾來。
示祖元禪人 釋宗杲 
萬仞崖頭解放身，起來依舊卻惺惺。饑餐渴飲渾無事，那論昔人非昔人。
示遵璞禪人 釋宗杲 
一口吞盡三世佛，正是吾家客作兒。爭似璞禪無用處，一毛頭上便忘機。
示法泉侍者 釋宗杲 
言前超佛祖，日輪正當午。豁開三要關，一擊塗毒鼓。既發上頭機，莫問千鈞弩。放去絕遮攔，捏聚非回互。咄哉老瞿曇，住住住住住。
示用禪人 釋宗杲 
未點先行不唧溜，不撥自轉已出醜。那堪更鼓兩片皮，豈止鑿空開戶牖。火中木馬空嘶鳴，水底泥牛謾哮吼。用禪用禪聽我言，拶到懸崖須放手。
送直禪人 釋宗杲 
直出直入，直行直坐。直禪上人，直須恁麽。本自圓成，不立功課。饑來喫飯，寒來向火。不在瞿曇，非干達磨。擬心思量，返遭殃禍。我說是言，已招口過。明眼人前，一場話墮。請事斯語，無忘骨剉。
送法輪思藏主化鍾 釋宗杲 
覆爲鍾，仰爲鼎。自是法輪家風，妙喜爭取馳騁。思禪人，固相請。援毫臨紙忽猛省，一聲直透須彌頂。
送超僧鑑 釋宗杲 
桶底脫時大地闊，命根斷處碧潭清。好將一點紅爐雪，散作人間照夜燈。
寄福勝長老 釋宗杲 
真人十八界元空，三十一人同姓呂。分散游山各占山，三十一又同處。
寄歸宗華侄禪師 釋宗杲 
坐斷金輪第一峰，千妖百怪自潛蹤。年來又得真消息，說道楊岐正脈通。
送了明長老歸長蘆 釋宗杲 
人言棒頭出孝子，我道憐兒不覺醜。長蘆長老恁麽來，妙喜空費一張口。從教四海妄流傳，野干能作師子吼。孰云無物贈伊行，喝下鐵圍山倒走。
釋迦出山相讚 釋宗杲 
正覺山前折卻本，三七日內心頭悶。卻來鹿苑討便宜，好與拽翻椎一頓。
文殊問疾讚 釋宗杲 
居士何曾病，是病因問有。兩眼對兩眼，世醫咸拱手。
觀音大士讚 釋宗杲 
過去正法明，現前觀自在。眼觀諸音聲，耳聽衆妙色。二義俱寂滅，誰受此說者。是說亦寂滅，誰爲此說者。能觀及所觀，能聽洎所聽。返觀觀聽者，是亦無所有。大哉觀世音，快說如是法。是法不思議，聽者亦希有。我今以一毛，遍量法界空。作此如幻言，讚是真實要。
入定觀音讚 釋宗杲 
世間種種音聲相，衆以耳聽非目睹。唯此大士眼能觀，瞑目諦觀爲佛事。於眼境界無所取，耳鼻舌身意亦然。善哉心洞十方空，六根互顯如是義。眼色耳聲鼻嗅香，身觸意思無差別。當以此觀如是觀，取此爲實成妄想。若離妄想取實法，展轉惑亂失本心。本心既失隨顛倒，不見大士妙色身。無眼耳鼻舌身意，互顯這義亦寂滅。亦無在土妙色身，亦無種種音聲相。佛子能作如是觀，永離世間生死苦。
維摩居士讚 釋宗杲 
冷坐毘耶城，百病一時發。不得文殊來，幾乎無合殺。
九祖伏馱密多尊者讚 釋宗杲 
默坐半百春，無喜亦無瞋。東西行七步，抖擻舊精神。
初祖達磨大師讚 釋宗杲 
來時已沒當門齒，去時唯有一隻履。葱嶺那邊逢宋雲，十分彰露醜舉止。
傅大士讚 釋宗杲 
天上無彌勒，地下無彌勒。拍版與門槌，畢竟是何物。
六祖大鑑禪師讚 釋宗杲 
擔柴賣火村裏漢，舌本瀾翻不奈何。自道來時元沒口，卻能平地起風波。
李長者讚 釋宗杲 
以一毛端智，遍量法界空。智空無自性，空智在其中。
龐居士讚 釋宗杲 
男女不婚嫁，隨緣賣笊籬。這般滋味子，豈與外人知。
趙州和尚讚 釋宗杲 
庭柏無根，虛空有骨。十分魯鈍，似遼天鶻。熱至乘涼，寒燒榾柮。夫是之謂，趙州古佛。
船子和尚讚 釋宗杲 
驀口一橈玄路絕，藥山之道始流傳。離鉤三寸無消息，覺海方乘般若船。
臨濟和尚讚 釋宗杲 
稱鎚上捏出汁，枯骨裏敲出髓。全無些子藴藉，一味賣弄口嘴。更說甚麽三要三玄，四種料揀。大似青天白日，十字街頭，見神見鬼。咄。
雲門和尚讚 釋宗杲 
開雪峰口，出睦州氣。袖手儼然，眈眈虎視。我說是言，有語無義。石火電光，咄哉鈍滯。伽梨勃窣知是誰，有人續得末後句，許爾親見渠儂。
布袋和尚讚二首  其一 釋宗杲 
三千威儀都不修，八萬細行渾不顧。只因鬧市等箇人，被人喚作破落戶。兜率內院久拋離，縱歸迷卻來時路。稽首彌勒世尊，得恁寬腸大肚。
布袋和尚讚二首  其二 釋宗杲 
肩擔一條吉撩棒，棒頭掛雙破木履。盡力撮卻布袋口，不知裏許有甚底。落落魄魄鬧市行，藞藞苴苴沒羞恥。龍華會上若逢渠，定與椎落當門齒。
金華聖者讚 釋宗杲 
金華聖者誰識，撞著豬頭便喫。雖然無愛無憎，其奈有損有益。使得破落僧徒，也道逆行順行天莫測。若無末後一著，至今有口難分析。
南安巖主讚 釋宗杲 
贈以之中語，咸云祕密言。誰知此老子，非妙亦非玄。直截不藏覆，當機火裏蓮。誰人明此意，端坐自擎拳。
言法華讚 釋宗杲 
旋陀羅尼三昧，語默元無罣礙。攬衣著屐走街，剛被時人笑怪。問伊住止何處，向道我儂弗會。進前擬議思量，咄哉漆桶不快。
楊岐和尚讚 釋宗杲 
異類中行，拕犁拽耙。栗棘金圈，是何言話。
白雲端和尚讚二首  其一 釋宗杲 
少處更減，多處又添。達磨不會，卻反西天。
白雲端和尚讚二首  其二 釋宗杲 
饑餐渴飲，閑坐困眠。赤手殺人，血濺梵天。
五祖演和尚讚二首  其一 釋宗杲 
赤骨力地，有𪛌無袴。敢與海神，爭先鬬富。
五祖演和尚讚二首  其二 釋宗杲 
說大脫空，荷擔佛祖。七八圓全，不成三五。村歌社舞可憐生，引得兒孫弄泥土。
西余端和尚讚 釋宗杲 
被底禮寅朝，去住隨風掃。名呼章相公，侮嫚圓照老。不托和尚，兩拳打翻。回頭妖僧，一句罵倒。只看這幾著子，不必問他禪道。箇是金毛師子兒，狐貍野干徒叫譟。
慧日雅和尚讚 釋宗杲 
嵌嵌枯枯，磊磊落落。喑嗚叱咤，萬人氣索。宴坐胡床，傾湫倒嶽。秉殺活劍，解生死縛。不墮塵緣，寧居寂寞。豁開濟北，三要三玄。提持關西，末後一著。慧日之影沈姑谿，泥牛觸折祥麟角。
寂音尊者讚 釋宗杲 
頭如杓，面如楪。口無舌，說無竭。是而非，同而別。種空華，抽暗楔。死木蛇，活如蝎。擊塗毒，腦門裂。是阿誰，甘露滅。
草堂清和尚讚 釋宗杲 
凜凜孤風世所稀，碧眸炯炯電光輝。貧兒示與衣中寶，富者教伊赤體歸。毒手慣曾烹佛祖，洪鑪常用大鉗鎚。小根魔子還知否，此是吾家真白眉。
圜悟和尚讚三首  其一 釋宗杲 
道大德備之詞，讚師之真。此處無金二兩，俗人酤酒三升。超佛越祖之談，讚師之禪。削圓方竹杖，鞔卻紫茸氈。無可論，無可說，正是守著繫驢橛。那堪更言七坐道場三奉詔旨，大似鄭州出曹門，且喜沒交涉。降此之外，畢竟如何。江南兩浙，春寒秋熱。寄語諸方，不要饒舌。
圜悟和尚讚三首  其二 釋宗杲 
風雷爲舌，虛空爲口。應群生機，作師子吼。眼光爍破四天下，驚起法身藏北斗。箇是楊岐嫡孫，喝下須彌倒走。
圜悟和尚讚三首  其三 釋宗杲 
這老漢無置錐之地而不貧，有無價之寶而不富。睹衆善而不欣，遇諸惡而不怖。一著當陽全提，要且秋毫不露。有時石火裏藏身，卻向電影中回互。塞卻臨濟三玄門，截斷巖頭末後句。
普融平和尚讚 釋宗杲 
示無作相，擊塗毒鼓。行無緣惡，誅佛誅祖。如是見得普融，妙喜未敢相許。直下來也，如龍似虎。一槌打破太虛空，至今一缺無人補。
長靈卓如和尚讚 釋宗杲 
厚重如山，嚴冷似鐵。破毘盧印，坐衲僧舌。派出靈源，源清流徹。指曜靈寒，呼顧兔熱。謂此是長靈眼中重著屑，謂此非長靈知君猶未瞥。是耶非耶，俱爲剩說。真耶妄耶，水中捉月。而今要見這老人，剔起眉毛須辨別。嘉州大像喫一槌，陝府鐵牛流出血。
佛性泰和尚讚 釋宗杲 
慣說五家宗派禪，不將玄妙與人傳。晚年一處真奇特，食罷長伸兩腳眠。
佛燈珣和尚讚 釋宗杲 
天姿出格蕭灑，胸次過人惺惺。臨濟頂中髓，楊岐眼裏睛。棒頭明殺活，喝下顯疏親。孤鸞無伴侶，師子不同群。鍾山佛鑑這嫡子，雙徑山僧之法兄。
竹庵珪和尚讚 釋宗杲 
讚嘆竹庵也是妙喜，罵詈竹庵也是妙喜，讚之罵之各有所以。讚之者爲渠具衲僧正眼，罵之者爲渠浸在醋甕裏。或曰如竹庵之爲宗師也，不可讚不可罵。精金美玉自有定價，讚之罵之徒增話欛。妙喜聞之笑而不答，但拊掌叩齒三下，從教渠讚龜打瓦。
天童和尚讚 釋宗杲 
烹佛烹祖大鑪韝，鍛凡鍛聖惡鉗鎚。起曹洞於已墜之際，針膏肓於必死之時。善說法要，罔涉離微。不起于座，而變荆棘林爲梵釋龍天之宮而無作無爲。神澄定靈，雪頂龐眉。良工幻出兮，不許僧繇知。虛堂張掛兮，梁寶公猶迷。箇是天童老古錐，妙喜知音更有誰。
普明琳和尚讚 釋宗杲 
觸處無礙，得大自在。達磨脊梁，釋迦腦蓋。夫是之謂普明老人，敢與諸塵作對者也。
李參政請讚 釋宗杲 
這漢沒量罪過，不合引惹措大。被渠笑裏藏刀，殺卻吾祖達磨。不知有底冤讎，一向興災作禍，杲上座諾，惺惺著，莫教話墮。
吳提刑請讚 釋宗杲 
這箇村和尚，少人能近傍。黑漆粗竹篦，佛來也一棒。沒秋毫人情，有萬千無狀。慈悲時觀音菩薩之所不如，瞋恚時阿脩羅王亦難比況。世上可憎可惡者是這般底阿師，如何，也有人畫渠供食。
鄭學士請讚 釋宗杲 
參得圜悟禪，擔起睦州版。透過祖師關，瞎卻頂門眼。肚裏黑漫漫，這中平坦坦。性氣得人憎，發時渾不管。鞏縣茶瓶喫一槌，擊碎饒州白瓷碗。
蔡郎中請讚 釋宗杲 
賦性暴，舉止傲，說甚禪，談甚道。有箇沒意智獃郎，隨例妄想顛倒。蔡郎中還見麽，若也當面諱卻，便是監主自盜。
蔡宣教請讚 釋宗杲 
手裏指東畫西，口中胡說亂道。一生慣打葛藤，天真不屬做造。有箇蔡正卿，時時來著到。水流濕，火就燥，馬面團圞隨人所好。
蔡宣教請讚 釋宗杲 
咄哉無知，半憨半癡。黑豆換人眼睛，十分愛討便宜。一朝死入地獄，定墮鑊湯泥犁。佛也救爾不得，任爾鳳林吒之。
儲大夫請讚 釋宗杲 
雲門妙喜真，雲臺居士畫。利鈍不相資，展向虛堂掛。妙利中鈍，鈍得顢頇。雲臺鈍中利，利得脫酒。如今利鈍都掛壁，師子翻身絕蹤跡。蹤跡無，便塗糊，一時分付諸大夫。唵摩尼達里悉利蘇盧。
趙通判請讚 釋宗杲 
渭汝是善人耶，嫉惡之太甚。謂汝是惡人耶，好賢而樂善。而於善惡兩塗之間了無遺恨。咦，好箇自是漢，高談無畔岸，成佛作祖且緩緩。這一則公案，分付趙通判。
許司理請讚 釋宗杲 
湛不搖處，正好著力。欲識吾真，出陰界入。一毛端頭，師子返擲。赤肉團上，萬仞壁立。沖密湛然知不知，鐵牛生得玉貓兒。
廖知縣請讚 釋宗杲 
我讚我真，孰能委悉。火風煗動，地水堅濕。俱屬現量，擬心則失。就而明之，是妄非實。背而捐之，土木瓦石。吾說是言，如箭射的。離此別求，幻惑無識。
朱主簿請讚 釋宗杲 
龐老曾升馬祖堂，西江吸盡更無雙。而今妙喜朱居士，覿面分明不覆藏。
聞監務請讚 釋宗杲 
謂汝太惺惺，時復放淈𣸩。謂汝太褊急，間或又容物。既作人天師，開口便輕忽。莊嚴賢劫中，且無如此佛。寄語聞子清，莫信這箇賊。
唐道人請讚 釋宗杲 
這尊慈，無摸索。忽地喜，忽地惡。喜也，和氣如春百華開萼，怒也，雷電風雲一時俱作。似恁麽做處，若非阿脩羅王，即是金僊大覺。唐道人，緊收卻。逢人不用展開，卷來送在壁角。
江令請讚 釋宗杲 
渠本宣州人，生緣在寧國。前不尊釋迦，後不敬彌勒。家貧無飯噇，出家去投佛。行腳走諸方，江南遍江北。纔參臨濟禪，便作白拈賊。眼裏有瞳人，肚中無點墨。還如跛阿師，說得行不得。
無著道人請讚 釋宗杲 
汝求吾之讚，復讚吾之真。大海絕涓滴，須彌無一塵。以訐爲直而非直，以察爲明而非明。象王回旋，師子嚬呻。性不可會，瞥喜瞥瞋。與佛祖爲冤敵，與魔外爲親姻。自是其是，而人不汝是。自神其神，而人不汝神。如此爲人善知識，少喫酸醋三五升。
超宗道人請讚 釋宗杲 
一條白棒，佛祖俱打。超宗禪人，大膽不怕。畫我來乞讚，鬼門上帖卦。三十年後此話大行，任一切人鑽龜打瓦。
舟峰長老求讚 釋宗杲 
蕭蕭灑灑，有取有捨。藞藞苴苴，無真無假。客來須看，賊來須打。一條竹篦，天上天下。背觸當鋒，任人酬價。咄哉村僧，少說大話。龜年收取掛高堂，從他讚嘆從他罵。
鼎需禪人求讚 釋宗杲 
身心一如，身外無餘。咄這瞎驢，付與鼎需。
藴聞禪人求讚 釋宗杲 
藴聞聞自性，自性離聞藴。吾真亦復然，迥超千聖頂。
用宣禪人求讚 釋宗杲 
宣傳吾真，吾爲宣說。眨上眉毛，大巧若拙。
思岳禪人求讚 釋宗杲 
兩耳卓朔口門窄，兩眼皮薄鼻露竅。一生舌本謾瀾翻，何曾唱得胡家調。